Napirend sorszáma:

**Előterjesztés**

**Hévíz Város Önkormányzat Képviselő-testülete**

**2017. március 30-ai zárt ülésére**

**Tárgy: Aquamarin Szállodaipari Kft. 2016. évi beszámolója, könyvvizsgálói jelentéssel, az ügyvezető premizálása, osztalék jóváhagyása**

**Az előterjesztő:** Papp Gábor polgármester

**Készítette:** Bediné Makra Anikó, Felügyelő Bizottság elnöke

**Megtárgyalta:** Pénzügyi Turisztika és Városfejlesztési Bizottsága

Aquamarin Szállodaipari Kft Felügyelő Bizottsága

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

*„A Magyarország helyi önkormányzatairól szóló 2011. évi CLXXXIX. törvény 46. §-ának (2) bekezdés c) pontja szerint a képviselő-testület zárt ülést rendelhet el a vagyonával való rendelkezés esetén, ha a nyilvános tárgyalás az önkormányzat vagy más érintett üzleti érdekét sértené.”*

**1.**

**TÁRGY ÉS TÉNYÁLLÁS ISMERTETÉSE**

Hévíz Város Önkormányzat az Aquamarin Szállodaipari Kft. egyszemélyes alapító- tulajdonosa. A társaság alapító okirata, valamint a 2013. évi V. tv a Polgári Törvénykönyv gazdasági társaságokról szóló X. cím értelmében a társaság üzleti tervét és a gazdálkodásról szóló beszámolót a társaság tulajdonosának kell elfogadni.

A gazdasági társaság 2016. évi üzleti jelentése tartalmazza, hogy a beszámolási év első három hónapjában a vendégéjszakák száma meghaladta a 2015. évit és a tervezetthez képest ezt tovább lehetett még fokozni a harmadik és negyedik negyedévben. Év végére 105 vendégéjszaka kivételével teljesíteni tudta a 2014. évi rekord vendégéjszaka számot. Ez természetesen eredményezte azt is, hogy a társaság 2016. évi bevétele nagyon kedvezően alakult.

Folytatódott a szállodai szobák részleges felújítása, az épület külső homlokzati részének a tatarozása. A felújítások azt eredményezték, hogy a szálloda foglalási adatai nagyon kedvezően alakultak, hogy nemcsak az „A” épületben dőltek meg a foglalások, hanem a „B” épületszárnyban is még tovább fokozódott az és szeptember hónapban elérte 86,11 %-ot. Örvendetes tény, hogy a 2016. évi ágykihasználtság közel felét a belföldi vendégek adták, majd az oroszok egyharmaddal, a németek 5,4 %-kal követték azt.

A társaság mindent megtett annak érdekében, hogy az eredményességét rossz irányba ható tényezőket kiküszöbölje, illetve új irányokat határozzon meg a szálloda foglaltságának értékesítésében és a gazdálkodásában.

Az üzleti jelentés részletesen bemutatja, hogy a társaság hány vendégéjszakát teljesített, és az nagyságrendileg hogyan viszonyul a hévízi vendégéjszakákhoz képest, illetve milyen összegű idegenforgalmi adó terhelte a teljesített vendégéjszaka számot.

Részletesen bemutatásra került, hogy milyen szolgáltatásokat nyújt a társaság, melyből az első a szállásszolgáltatás, ami igazán a legnagyobb bevételi forrása a társaságnak. A szállás szolgáltatás költsége 182,7 millió forint volt, míg a bevétele 204,0 millió forint ez 21,3 millió forint profitot eredményezett.

Kiemelendő a szálloda szolgáltatásainál a gyógyászatszolgáltatás, melynek nagy előnye az, hogy TB kártya és háziorvosi vagy szakorvosi beutaló ellenében is igénybe lehet azt venni. Ez elsősorban természetesen a hazai szolgáltatást igénybe vevőknek jelent igazán kedvezményt. Kiemelendő a gyógyszolgáltatásoknál, hogy azt hévízi lakosok is igénybe vehetik. A gyógyszolgáltatás költsége éves szinten 97,3 millió forint volt, míg a bevétele 139,3 millió forint. Ez összesen 41,9 millió forint profitot eredményezett.

Nem elhanyagolható a társaság szolgáltatásainál a vendéglátás, mely 132,4 millió forint költséggel 158,7 millió forint bevételt teljesített, ez 26,3 millió forint profitot eredményezett.

A fenti adatokból is látható, hogy a társaság minden szolgáltatása a beszámolási időszakban pozitív eredményt produkált. Az eredményre ható tényezők részletese elemzését a költség és bevételelemzés keretében lehet megismerni az üzleti jelentésben.

Az Aquamarin Szállodaipari Kft a 2016. évre éves szinten tervezett költsége 450,5 millió forint volt, annak teljesítése 481,6 millió forint, a tervezett bevétel 490,6 millió forint, a teljesítés 509,7 millió forint.

A társaság a 2016. évet 28.151 ezer forint pozitív eredménnyel zárta. Az eszköz és források mérleg szerinti főösszege 358.288 ezer forint.

**Az ügyvezető igazgató 2016. évre prémium teljesítése:**

Az Aquamarin Szállodaipari Kft ügyvezető igazgatójának munkaszerződése tartalmazza, hogy maximum az éves jövedelmének 50 %-a fizethető ki az éves teljesítményének értékelésekor prémiumként. Az éves jövedelemnél a 2016. január 1-én érvényes munkabér összegét kell figyelembe venni.

A gazdasági társaság a beszámolási időszakra vonatkozóan pozitív eredményt produkált, valamint 2016. november 1-én 60 millió forintot osztalékelőleget fizetett a tulajdonosnak. Az ügyvezető igazgató által elért gazdasági adatok alapján javasoljuk a munkaszerződésben szereplő éves illetményének 50 %-ában a prémium kifizetését.

**Osztalékelőleg kifizetése**

A gazdasági társaság 2016. november 1-én 60 millió forint osztalékelőleget fizetett ki a tulajdonosnak. A korábbi évekhez képest a számvitelben lényeges változás történt 2016-tól az osztalék fizetésére vonatkozóan, melyet az alábbiakban ismertetünk.

A számviteli törvény 2016-tól hatályos változásai közül az egyik lényeges az osztalék kifizetésével kapcsolatos szabályok változása.  Eddig az osztalék kimutatása minden esetben annak az évnek a beszámolójában történt, amely év eredményének felosztásáról született döntés. Ezzel szemben 2016-tól az osztalékfizetés tekintetében lényeges változás, hogy az osztalékról szóló döntés évében kell elszámolni a kapott és a fizetett osztalékot is, az új szabályok szerint első alkalommal 2017-ben.

Fontos változás, hogy megszűnik a mérleg szerinti eredmény kategóriája a beszámolóban, ezzel az osztalék kifizetése és könyvelése megváltozik. Míg a korábbi években az osztalék a lezárt év eredmény-kimutatásában szerepelt, a 2016-tól érvényes új eredmény-kimutatás utolsó sora az adózott eredmény lesz. Ez a sor kerül át a mérlegbe a saját tőke elemei közé is. Azaz az osztalék nem kerül be a lezárt év könyvelésébe. Ez azt jelenti, hogy 2016-tól az osztalékról meghozott döntést nem lehet, illetve nem kell majd visszakönyvelni a 2016-os beszámolóba, mely jelen előterjesztéssel kerül elfogadásra, így az elfogadott osztalék a döntés időpontjában, az új üzleti évben, jelen esetben 2017-ben kerül majd be a vállalkozás könyvelésébe.

Az új szabály szerint az osztalékot (az osztalékfizetési korlát változatlan figyelése mellett) az eredménytartalékkal szemben kell közvetlenül könyvelni az arról szóló határozat napjával. Így tehát a következő év beszámolójának számai fogják tartalmazni ezt az adatot, mint az eredménytartalék csökkenése.

Az osztalék forrása 2016-tól az előző üzleti évi adózott eredménnyel kiegészített szabad eredménytartalék lesz korrigálva a tárgyévben kapott (járó) osztalék összegével. Tehát a 2017-es üzleti évben a 2016-os adózott eredmény és a szabad eredménytartalék összege lehet a kivehető osztalék maximális értéke.

Az osztalék forrását illetően két lényeges változás van.

* Az egyik ilyen változás, hogy a maximálisan kifizethető osztalék meghatározásánál új elemként jelenik meg, és növelő tételként figyelembe lehet venni az előző üzleti évi beszámolóban még nem szereplő, de a tárgyévben a mérlegkészítés időpontjáig elszámolt, kapott (járó) osztalék összegét.  A törvény indokolása szerint az osztalékfizetés korábbi rendszerének fenntartása érdekében indokolt lehetővé tenni a vállalkozások számára a mérlegkészítésig kapott, elszámolt osztalék figyelembevételét az általuk fizethető osztalékalap meghatározásához.
* A másik változás a kifizethető osztalék mértékének meghatározásánál, hogy a kifizetést korlátozza, ha a vállalkozás eredménytartaléka negatív a fordulónapon. 2016-tól a negatív eredménytartalékot csak az adózott eredmény és a tárgyévben kapott (járó) osztalék fedezheti, a tőketartalék nem. A korábbi szabályozás értelmében, ha volt tőketartalék, a számításnál figyelembe vehető volt a negatív eredménytartalék fedezeteként. 2016-tól ez már nem elegendő, még az üzleti év zárása előtt szükséges átvezetni a negatív eredménytartalék ellentételezésére. Ehhez azonban az is szükséges, hogy a tulajdonosok erről még a fordulónap előtt határozatot hozzanak. Ezért már az év végéhez közeledve célszerű megnézni a vállalkozásoknak, hogy a belső tőkeszerkezet lehetővé teszi-e az osztalék kifizetését, az eredménytartalék sort pedig – amennyiben az szükséges – érdemes a fordulónapot megelőzően rendezni.

Az osztalékfizetési korlát levezetésében egyedüli változás az, hogy az értékelési tartalékot csak akkor kell figyelembe venni, ha pozitív előjelű. Az előző üzleti évi adózott eredménnyel kiegészített szabad eredménytartalék akkor fizethető ki osztalékként, ha a lekötött tartalékkal, továbbá a pozitív értékelési tartalékkal csökkentett saját tőke összege az osztalék figyelembevétele (kifizetése) után sem csökken a jegyzett tőke összege alá. A saját tőke összegének meghatározásánál növelő tételként szintén figyelembe lehet venni az előző üzleti évi beszámolóban még nem szereplő, de a tárgyévben a mérlegkészítés időpontjáig elszámolt, kapott (járó) osztalék, részesedés összegét.

A változásokat az osztalék előlegre is alkalmazni kell, azaz jelenleg is érvényes eljárási szabályok mellett ezek az ügyletek is akkor teljesíthetők, ha a 6 hónapnál nem régebbi elfogadott beszámolóban vagy a közbenső mérlegben az adózott eredménnyel kiegészített eredménytartalék – az osztalékfizetési korlát szabályai figyelembe vételével – arra fedezetet nyújt.

A fent leírtak alapján mindenképpen kell döntést hoznia a tulajdonosnak arra vonatkozóan, hogy a múlt évben kifizetett 60 millió forint osztalékelőleg végleges osztaléknak minősül.

Kérem a Képviselő-testületet, hogy az Aquamarin Szállodaipari Kft 2016. évi üzleti beszámolóját, az ügyvezető igazgató prémium megállapítását, valamint az osztalék kifizetését véglegesítve fogadja el.

**2.**

1. **HATÁROZATI JAVASLAT**

**(amely az Aquamarin Szállodaipari Kft. …./2017. (……….) számú határozatának minősül)**

1. Hévíz Város Önkormányzat Képviselő-testülete, mint az Aquamarin Szállodaipari Kft. tulajdonosa a társaság könyvvizsgálói jelentéssel ellátott 2016. évi gazdálkodásáról szóló beszámolóját elfogadja. A 2016. december 31-ei állapotnak megfelelően az eszközök és források értékét egyezően 358.288 ezer forint összegben, valamint a 2016. évi adózott eredményét 28.151 ezer forint összegben jóváhagyja.
2. A Képviselő-testület, mint az egyszemélyes tulajdonos Hévíz Város Önkormányzat döntéshozó szerve a 2016. november 1-én kifizetett 60.000 ezer forint osztalék előleget változatlan összegben, végleges osztalékként hagyja jóvá.
3. A Képvsielő-testület a mérleg szerinti eredményt 28.151 ezer Ft összegben jóváhagyja, amelynek felhasználásához tulajdonosi döntés szükséges.
4. Hévíz Város Önkormányzat Képviselő-testülete felkéri polgármestert, hogy az Aquamarin Szállodaipari Kft ügyvezetőjét a beszámoló elfogadásáról értesítse.

Felelős: Papp Gábor polgármester

Határidő: 2017. március 31.

1. **HATÁROZATI JAVASLAT**

**(amely az Aquamarin Szállodaipari Kft. …./2017. (……….) számú határozatának minősül)**

1. Hévíz Város Önkormányzatának Képviselő-testülete az Aquamarin Szállodaipari Kft ügyvezető igazgatójának a 2016. évi teljesítésének elismerésül a 2016. január 1-i illetménynek megfelelő éves összeg 50 %-át prémium kifizetéseként engedélyezi.
2. A Képviselő-testület a kifizetést a jóváhagyást követő 15 napon belül engedélyezi.
3. Hévíz Város Önkormányzat Képviselő-testület felkéri polgármestert, hogy az ügyvezető igazgatónak a prémium kifizetésével kapcsolatban a szükséges intézkedéseket tegye meg.

Felelős: Papp Gábor polgármester

Határidő: 2017. április 8.

**3.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szintén László | közgazdasági osztályvezető/ pénzügyi ellenőrzés |  |  |
| dr. Tüske Róbert | jegyző/ törvényességi ellenőrzés |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Czurda Gábor | Aquamarin Kft ügyvezető igazgatója |  |  |
|  |  |  |  |