cimervonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HTO/506-1/2017.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2017. március 30-ai nyilvános ülésére**

**Tárgy:** Beszámoló a Teréz Anya Szociális Integrált Intézmény 2016. évi munkájáról

**Az előterjesztő:** Papp Gábor polgármester

**Készítette:**  Varga András Teréz Anya Szociális Integrált Intézmény vezetője

**Megtárgyalta:** Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Intézményünk látja el Hévíz Város szociális alapellátási, szakellátási, valamint egészségügyi alapellátási feladatait. Ebből kifolyólag szinte nincs olyan felmerült lakossági szükséglet e két területen, mely esetekben ne kerülnénk kapcsolatba a születéstől az elmúlásig városunk lakóival.

2016. év során is magas szakmai színvonalon működtettük szolgáltatásainkat, munkatársaink minden esetben arra törekedtek, hogy e törékeny és érzékeny területen, a humánum kerüljön kiemelten előtérbe.

Az alábbiakban részletezve az egyes feladatok részletes beszámolója olvasható, mely arra irányul, hogy bemutassuk munkánkat a fontosabb irányszámok és szakmai tevékenységek tükrében.

1. **Idősek Otthona**

Ez a típusú ellátás azoknak az idős, önmagukról önállóan gondoskodni nem képes embereknek nyújt segítséget, akik otthonukban egészségi állapotuk, idős koruk, vagy speciális gondozási igényeik miatt már nem elláthatók, és a családi háttér sem képes rá, hogy a nap 24 órájában a hozzátartozó segítségére legyen.

A bekerülés kérelem útján lehetséges, melyet előgondozás követ, melynek célja annak megállapítása, a kérelmező jogosult – e ezen ellátási forma igénybevételére. Ezt követően, amennyiben a felmérés azt tartalmazza, hogy a kérelem mögött valós szükséglet áll fenn, várólistára kerül a kérelmező. 2016. december 31 – i állapot szerint a várólistán szereplő kérelmezők száma 38 fő.

Új lakó bekerülését megelőzően a várakozók közül az intézményvezető, az egészségügyi koordinátor, valamint az intézmény háziorvosa áttekinti a kérelmeket, különös tekintettel a sürgősségi elhelyezést kérőket, és tájékoztatja a Polgármestert az aktuális helyzetről. A szakmai team feladata a megalapozott döntés meghozatalának előkészítése.

Dolgozóink szakmai tudása jó, a minél magasabb színvonalra törekvést egyrészt rendszeres továbbképzésekkel, másrészt belső esetmegbeszélő, a fejlődést célzó, ismereteket átadó, gyakorlatias értekezletekkel növeljük folyamatosan. Mindezeknek köszönhetően munkatársaink szakmai munkája a lakók visszajelzései alapján is megfelel a 21. század követelményeinek. Mindezek mellett természetesen rendszeresek az ellenőrzések, a protokollok és tevékenységi körök felülvizsgálata, melybe a munkatársakat is aktívan bevonjuk. Fontosnak tarjuk, hogy a gyakorlati munkafolyamatok megvitatásra kerüljenek, és minden változás, változtatás le legyen kommunikálva minden egyes közvetett és közvetlen szakdolgozóval.

Pályázati lehetőség kapcsán 2016. év végén egyeztetés történt. Így a Nemzeti Rehabilitációs és Szociális Hivatal és a Szociális és Gyermekvédelmi Főigazgatóság által megvalósított „Szociális humán erőforrás fejlesztése” című, EFOP-3.8.2-16-2016 pályázat kapcsán több szupervíziós csoport is indul munkatársaink kiégés megelőzőse érdekében, első alkalommal a bentlakásban dolgozó ápoló, gondozó munkakörben foglalkoztatott kollégák részére.

A dolgozók és lakóink közötti kapcsolat harmonikusnak mondható, rendszeres visszajelzéseket kérünk és várunk el mindkét esetben. Amennyiben konfliktus helyzet alakul ki, azt minden esetben azonnal tisztázzuk, félreértésre okot adó helyzeteket tisztázzuk, ez lakóink és munkatársaink közös érdeke. Az tapasztalható, hogy ezen egyértelmű álláspontnak köszönhetően a bizalmi légkör kialakult az intézmény vezetése és a munkatársak, valamint a lakók között is.

*Ápoló, gondozó, egészségügyi tevékenység bemutatása:*

Az intézményben lakók egészségi állapotának figyelemmel kísérése az egyik fontos momentum, ezért az előírtakon túl több szakorvossal is kapcsolatban vagyunk.

Az intézmény háziorvosa 2016. június 1 - től Dr. Hertelendy László, aki a feladatokat heti 4 órában látja el, ez általában szerdán történik, kivételes esetben megbeszélés szerinti napon, illetve a doktor úr rugalmasságának köszönhetően aktuálisan. A háziorvos feladata a lakók egészségi állapotának felmérése, gyógyszerfelírás, szakrendelésre beutalás, megbetegedés esetében hatáskörében gyógyítás, illetve megelőzés. Az új intézményi orvos nem csak személyi változást jelentett, hanem a lakók egészségügyi nyilvántartásának változását, gyógyszerfelírást, beutaló készítést is magába foglaló szoftver használatát is, mely nagyban megkönnyíti a kollégák munkáját. Lakóink örömmel fogadták az új intézményi orvost, erre megfelelő érzékenységgel készítettük fel őket.

Az intézményt látogató szakorvosok:

Dr. Nyárádi Attila belgyógyász, diabetológus, endokrinológus, kardiológus. Rendelési ideje: Péntek 12:30-14:30-ig. Főbb feladatai: ellenőrzi a vércukor értékeket, terápiás javaslatot ír, szakorvosi javaslatot ad a diabéteszes gondozottjainknak, diétát javasol, beállítja a vérnyomásokat, pulzusszámot, EKG eredményt értékel, belgyógyászati szakvizsgálatot végez a műtétre előjegyzett gondozottjainknak, pajzsmirigy problémára TSH beállítást végez.

Dr. Balogh Judit pszichiáter. Rendelési ideje: Péntek 8:00-10:00-ig.

Feladatai: pszichiátriai, vagy mentális betegségre utaló tünetek esetén a lakók kivizsgálása, szakorvosi javaslat, terápia beállítása, demencia vizsgálat.

Dr. Szőcs Tamás sebész. Rendelési ideje: Kedd 9:00-10:00-ig. Feladatai: lábszárfekélyek, decubitusok kezelése, kötszerjavaslatok, érsebészeti ellátás, visszerek kezelése.

A bentlakásos ellátásra folyamatosan olyan gondozottak kerülnek be, akiknek az egészségi állapota indokolja, hogy magas szintű ellátásban részesüljenek, ezért továbbra is szükségesnek látjuk a szakorvosok munkáját.

Sajnos a kérelmezők egészségügyi állapota egyre rosszabb, mely a bekerülés időpontjára általában tovább romlik. Az ápolás – gondozási tevékenység sajnos egyre jobban megterheli a szakdolgozókat. Úgy látjuk, bár több szakember dolgozik az intézményben a jogszabály által előírtnál, de mégis hosszú távú célként kell meghatározni a szakdolgozói létszám növelését. Ennek több oka is van: egyrészt a két telephelyes működtetés több szakembert igényel, másrészt a lakók általános egészségi állapota már bekerüléskor jelentősen rosszabb, mint a megelőző években, ezért a napi munkafolyamatok már csak úgy láthatók el, ha ahhoz a további munkatársakat vonunk be, például a közfoglalkoztatotti program keretében. Sajnos egy esetleges betegszabadság, táppénz esetében nagyon feszített beosztásban dolgoznak munkatársaink, valamint a szabadságok kiadása is olykor nehézségekbe ütközik.

2016-ban 2 fő tartós betegállományban volt, illetve vannak jelenleg is, immáron 9. hónapja. E két személyen kívül a 2016 – os időszakban januárban 1 fő 30 napot, márciusban 1 fő 15 napot, októberben 1 fő 15 napot, decemberben 1 fő 12 napot töltött táppénzes állományban.

Átmeneti megoldásként a tartós betegállomány idejére helyettesítő dolgozó került felvételre, de igazán a teljes időszakra nem találtunk megfelelő embert. Az ápolást, gondozást végző személyzet fizikailag, pszichésen fentiek miatt túlterhelt, ami hosszú távon hozzájárulhat a dolgozói állomány betegség miatti hiányzásai, megbetegedéseinek növekedéséhez is. Problémaként jelentkezik az is, hogy a dolgozó, vélhetően anyagi megfontolásból nem megy el betegállományba, hanem a pihenőnapját és éves szabadságát használja gyógyulásra, így sajnos kevesebb idő jut a tényleges pihenésre, feltöltődésre.

Az elmúlt év során 1 fő 8 órás közfoglalkoztatott szociális gondozóval részben oldódott a szakdolgozói létszám leterheltsége, illetve az időszakos távollétek okozta munkaerőhiány ellen szükség esetén külsős, megbízási jogviszonyban foglalkoztatott ápoló – gondozót alkalmazunk. A munkatársak leterheltsége azért is olyan nagy, mivel a jelenlegi dolgozói létszámmal a szabadságok kiadása is nagy nehézségeket jelent, melyet az esetleges táppénz, betegállomány tovább fokoz. A szakdolgozói létszám növelése rövid távon is szükséges lesz: egyrészt a lakók egészségi állapota miatt, másrészt pedig a két telephely miatti beosztás készítés nehézség miatt eleve magasabb létszámmal tudjuk csak ellátni a feladatokat. A jogszabályban előírt kötelező pihenőidők betartása gyakran nagy nehézségekbe ütközik, a szabadságok kiadásához hasonlóan. A túlórák száma évek óta magas, évről évre enyhén emelkedik, így pénzügyi szempontból is megfontolandó a létszám bővítése a következő évre.

Az elmúlt időszak intézményi munkájában sokat oldódott az a határvonal, mely az egyes feladatok, munkakörök között korábban mereven kialakult. Ez egyrészt egy szükségszerű megoldás is volt a humán erőforrás gazdálkodás során: az intézmény létszámkeretének racionálisabb szervezése vált szükségessé, illetve felülbíráltunk egyes munkaköröket, átszervezéseket, átcsoportosításokat végeztünk. Ez elsősorban a gépkocsivezetőket, konyhai dolgozókat érintette, de az ápoló gondozó személyzetnek is más típusú tevékenységekbe is be kell kapcsolódniuk. Úgy gondoljuk, hogy új szemléletű, modern team munka megvalósítása a cél, mely határvonalak átlépésével, de a kompetencia határok betartásával segíti a zökkenőmentes napi munkát. Ehhez az egyes területeknek gyakran kell egyeztetniük, és hatékonyan kell kommunikálniuk egymással: e tekintetben tett törekvéseink és intézkedéseink a 2016 – os év egyik nagy eredménye.

Lakóink egészségi állapotára az alábbiak jellemzők:

Részlegesen önellátó: 11 fő

Kerekes székes: 22 fő

Fekvő betegek száma: 24 fő, melyből 12 fő kontrakturás (ízületi mozgásbeszűkülés, mely merev testhelyzettel jár),azaz sajnosnem tud semmit segíteni az ápoló személyzetnek a merevség miatt, csak kirögzítve ültethető kerekesszékbe. Teljes ellátást igényelnek, pelenkát viselnek, etetésre szorulnak, napközben csak részben kiültethetők, ehhez 2 fő szakdolgozó szinte 10 órás folyamatosfizikai munkája szükséges.

Inkontinensek száma: 50 fő

Főbb betegségeik:

80 % Pszichoszomatikus megbetegedésben szenved

90 % Hypertoniás

8 fő Inzulinnal kezelt cukorbeteg

4 főt Nephrológia kezelt beteg, ebből 1 fő EPO inj. beadására szorul

19 fő Demencia kórképet mutat, melyből 12 fő súlyos demens, a 7 főnél középsúlyos

demenciát állapítottak meg (felülvizsgálatuk 2017 – ban is folyamatos)

25 fő folyamatosan enyhe kórképet mutató pszichiátriai kezelésekben részesül

3 főnél decubitus alakult ki, 1 fő lábszárfekélyes, melyet szakorvosi segítséggel

oldottunk meg

Kórházba utaltak száma:

acut ellátás miatt: 10 fő

rehabilitációs kezelés: 9 fő

kórházi ápolási napok száma: 131 nap

A működési engedélyünkben meghatározott 57 fő ellátottat éves szinten teljesítettük (56,97 ellátottat látunk el 2016-ban éves szinten), statisztikáink 2016 – ban az alábbiak szerint alakultak e tekintetben:

Éves gondozási napok száma: 20850 nap

Ebben az időszakban: 9 fő exitált

Felvételre került: 11 fő

Átköltözöttek száma: 5 fő

Előgondozások száma: 31 fő

Várakozók száma: 38 fő

Az intézményben élők fizikai, mentális és egészségi állapota életkorukból adódóan romló, ami leginkább a Szent András utcai telephelyen jellemző. Az állapotromlás munkafolyamatok időtartamát hosszabbítja, ami a minőségi munka romlását eredményezheti, mert az ápolói létszám időszakosan betegállomány miatt sajnos hiányos.

A lakóink egészségi állapotát javítja a gyógytornászok aktív munkája. 2016. év során is, megbízásos jogviszonyban foglalkoztattunk két fő fiatal munkatársaat. A foglalkozások egyéni és csoportos szinten is megvalósulnak. Ahogy a fenti bemutatásból is kiderül, nagy szükség van munkájukra, fontosnak tartjuk és orvosilag minden esetben indokolt a gyógytorna. A szkamai érveken túl kiemelendő, hogy lakóink is nagyon szeretik mind az egyéni, mind pedig a csoportos tornát. Hosszú távon, amennyiben a lakók egészségi állapota megköveteli, a gyógytorna óraszámát növelni szükséges lesz a megnövekedett igények kielégítésére.

A bentlakásos otthon lakói továbbra is szeretnék, ha az étlap változatosabb lenne és a tradicionális étkeztetést részesítenénk előnybe. A GAMESZ és a hétvégi étkezést biztosító szolgáltatóval az egyeztetések folyamatosak, de komoly előrelépés e tekintetben nem történt, mivel mindkét szolgáltatót jogszabályok és előírások kötik az étkezés mennyiségét, minőségét és tartalmát illetően. Fontos azonban kiemelni, hogy főként a GAMESZ esetében szinte elenyésző a negatív visszajelzés lakóinktól.

Ami komoly előrelépést jelentett, az a sütemények és torták tekintetében új szerződéses partnerünk: a 2016. év nyarától már nem csak diabetikus, de lakóink egészségi állapotához igazodva laktózmentes és gluténmentes cukrásztermékekkel is el tudjuk látni őket.

Lakóink hitéletbeli, vallásgyakorlási téren is támogatjuk. Hetente, illetve kéthetente van szentmise és istentisztelet, valamint biblia felolvasás, zsoltár éneklés is, mely nagyon fontos lakóink számára.

A mentális munka valamint a foglalkoztatási lehetőségek továbbra is korlátozottak. Egyrészt a lakók egészségi állapotából következik, hogy kevés olyan lehetőség van, amire képesek még, illetve kevés olyan tevékenység van, mely megtartható, vagy visszaállítható. Lakóink nehezen motiválhatók, munkatársaink igyekeznek színesebb, érdekesebb tevékenységeket végezni, de nincsenek könnyű helyzetben. Az ünnepi megemlékezésekhez kötődő programok mindig felkeltik érdeklődésüket, aktívan azonban nehezen bevonhatók.

A kirándulások szervezése és a séták segítették a lakóink bezártság érzetét csökkenteni. A demensek foglalkoztatása elindult, de napi szinten továbbra sem valósítható meg. Tovább nehezíti ezt a helyzetet a súlyosan dementálódott lakóink létszámának emelkedése, mely év végére elérte a 12 főt.

*Mentálhigiénés, foglalkoztatás – szervezői tevékenység bemutatása:*

Az elmúlt évek tapasztalatai, hogy egyre nagyobb gondozási szükségletű ellátottak kerülnek be az idősek otthonába. Ebből következően lakóinknak nemcsak fizikai, hanem mentális pszichés állapota is fokozatosan romlik. Az újonnan felvételre kerülő lakók magasabb óraszámú mentális és fizikai gondozást igényelnek, mely természetesen jelentősen megnehezíti a napi munkát.

A fenti szükségletek következményeképpen a mentális munka is megerősítésre került intézményünkben. Az elmúlt évben történt humán erőforrás racionalizálás mindkét telephelyet érintette, pozitív mérleggel. Jelenleg a Szent András utcai házban 4 órában szociális kisegítő, a Honvéd utcai házban ugyancsak 4 órában foglalkozás szervező kolléga segíti a mentálos csoport munkáját.

A 2016-os évben bővültek a lakóink számára indított foglalkozási és programlehetőségeink. Elindítottuk a Csillagtúra kirándulás sorozatunkat, melyen szép számmal vettek részt lakóink. (Sümeg, Tapolca, Zalaszentgrót és a környező kistelepülések) Ennek a programnak célja, hogy új élményekhez jutassuk őket, kicsit kimozdítsuk őket megszokott környezetükből. Adventi időszakban több lakóval együtt eljutottunk Vörsre, ahol megtekintettük a gyönyörű Betlehemet. Ezeknek a kirándulásoknak közösség építő hatása is jelentős.

Nagy eredmények tekinthető, hogy a két ház lakóit sikerült több alkalommal összehozni egy közös vendégség keretében. Ezek a találkozások jó hangulatban zajlottak, és szép számmal vettek részt benne, és rendszeressé váltak.

Az intézmény életének ritmusát a hetente visszatérő, állandó programok, elfoglaltságok adják, melyek lehetnek egyéniek és közösségiek. Célunk ezzel, hogy lakóink mindennapjait a beszűkült fizikai korlátotok között is tartalommal töltsük meg, megszépítsük napjaikat. Hiszen a mentális jóllét jelentősen hozzájárul egészségügyi állapotuk szinten tartásához és sok esetben látványos javulásához is.

*Az alábbiakban az intézményünk történő foglalkozásokat, valamint azok tartalma kerül bemutatásra:*

Egyéni foglalkozások: kötetlen foglalkozás, segítő kapcsolat, mely lehet bármilyen témájú beszélgetés, irányulhat célok, problémák, gondok megismerésére, szabadidő hasznos eltöltésére tett javaslat, múlt idéző beszélgetés, egyéni életút interjú.

Csoportfoglalkozás: közösségi program, mely ünnepekre való készülődés, kulturális rendezvény, filmnézés, klasszikus művekből való felolvasás, közös zenehallgatás, dalkör.

Kreatív foglalkozás: kézműves csoportos foglalkozás, melynek célja a kézügyesség fejlesztése, figyelemlekötése, türelem, kitartás fejlesztése, sikerélmény megtapasztalása, lakó környezetük szebbé tételére irányul. Fontosnak tartjuk, hogy intézményünk egyben lakóink otthona, ezért nagy hangsúlyt fektetünk a helységek ízléses alkalomhoz illő díszítésére, melyhez a dekorációt velük együtt készítjük el a foglalkozásokon. Lakóink készítik az ünnepek alkalmából a város intézményeiből fellépő gyerek csoportok ajándékait.

Készségfejlesztő foglalkozások: a készségek szinten tartására irányul lehet memóriajáték, kvízjáték, rejtvényfejtés, társasjáték, barkóba, ország-város játék, labdázással. Hetente kétszer (kedden és pénteken) foglalkozunk a demenciával küzdő lakóinkkal, melyet előre megadott tematika köré építünk fel. Készségfejlesztés keretében próbáljuk nyomon követni mentális állapotukat és lassítani hanyatlásukat.

Filmklub: mindkét házban megvalósul, heti rendszerességgel, csütörtökön. Lakóink szeretik és igény van rá, a filmek kiválasztásába is bevonjuk őket.

Vallásgyakorlat, hitélet segítése: katolikus szentmise heti rendszerességgel, református istentisztelet havonta kétszer mindkét házban. Közösségi imaórák az egyház ünnepekhez igazodva. Mindenszentek és halottak napi megemlékezés közös misével és gyertyagyújtással történik, így mindenki kegyelettel gondolhat elhunyt szeretteire. Mint minden változás, így Imre Atya távozása is megviselte lakóinkat. A papi hivatását megkezdő fiatal, kedves és jó kedélyű István Atya azonban olyan szeretettel fordult Intézményünk lakóihoz, hogy a „váltás” könnyen megvalósult, és kialakult a jó kapcsolat.

Átfogó közösségi programok: mindennapi programjainkba beépítettük az egyes ünnepeket és az azokhoz kötődő hagyományokat is ilyen az advent időszak, karácsony, farsang, melyet mindkét házban megrendezünk, a nagyböjt, húsvét, nőnap, májusfa kitáncolása, szüreti őszi mulatság, idősek hónapja és persze lakóink születésnapjának megünneplése. Minden hónap utolsó péntekén közös megünneplésre kerülnek azok, akiknek abban a hónapban volt a születésnapjuk.

A karácsonyhoz kapcsolódva ez évben is bővelkedtünk a műsor felajánlásokban a város intézményeiből, melyekre mindig hálás szívvel gondolunk. Zalaszántóról is érkeztek fellépő diákok, akik szebbé varázsolták a meghitt ünnepi időszakot. A múlt évben a Hévízi Sportkör az otthonunk számára szervezett karácsonyi gyűjtést, mely eredményeképpen nagyon sok könyvet, társasjátékot, kreatív tevékenységekhez használható eszközöket, ágyneműt stb. kaptunk, amiért nagyon hálásak vagyunk. Elmondható, hogy Hévíz városában folyamatos a lakosság és szervezetek részéről érkező támogatások. A fenntartói támogatáson túl, ezek is hozzájárulnak ahhoz, hogy magasabb szakmai munkát tudjunk végezni.

2016. év nyarán heti rendszerességgel látogattuk a város Művelődési Intézménye által szervezett rendezvényeket, melyeken szívesen és szép számmal vettek részt lakóink (koncertek, operett est, folklór műsor). Ezeken a programokon (27 alkalom) a kísérésben és felügyeletben sokat segítettek a hévízi Bibó István Gimnázium diákjai. A Művelődési Intézménnyel együttműködési megállapodás is született az év során.

A mentálhigiénés munka részét képezi még, hogy a minden napi életükkel kapcsolatos ügyintézésekben, különböző orvosi vizsgálatokra való kísérésben is segítjük lakóinkat. Havi rendszerességgel egy nagyobb bevásárlással biztosítjuk számukra a szükségleteiket.

Rendszeresek a séták lakóinkkal, ebben is a város diákjai aktívan közreműködnek. Több lakónk beiratkozott a városi könyvtárba, ahová szívesen eljárnak.

Sajnos megoldatlan probléma a hozzátartozók aktívabb bevonása a lakóink életébe. Ennek számos oka van, egyrészt a napi munkavégzés, távolság és sajnos sok esetben a szándék is. A családtag szerepét nem tudják helyettesíteni intézményünk munkavállalói, a rokoni kapocs minden ember életében meghatározó. Szeretnénk a jövőben még nagyobb fókusszal arra törekedni, hogy lakóink mindennapjaiban még inkább bevonjuk az unokát, a gyermeket. Legyen az egy közös program, vagy rendszeres látogatás. Ellátottaink életében örömet jelent, amikor távollétüket a családjuk körében tölthetik. A múlt évben a látogatások száma változóan alakul: pozitív volt például, hogy a karácsonyi ünnepek alatt a Honvéd utcai otthon szinte teljesen kiürült (a családtagoknak köszönhetően), mely nagyon pozitív eredménynek tekinthető. A Szent András utcai házban ez már nem valósulhatott meg, melynek egyik meghatározó oka valószínűleg az ott lakók egészségügyi állapota, melyet a hozzátartozók már nem, vagy csak nagy nehézségek árán tudnak felvállalni.

*Technikai adottságok, tárgyi eszköz fejlesztések bemutatása:*

2016. évi terveink közül nagy segítség volt az elektromos ágyak beszerzése. Egyrészt lakóink egészségi állapotából adódóan komfortfokozatukat jelentősen növelte, valamint munkatársaink, szakdolgozóink könnyebb munkavégzését elősegítette.

Honvéd utcai telephelyünkön fenntartói finanszírozásban valamennyi fürdőszoba, vizesblokk megújult, részben akadálymentessé vált, könnyebbé téve lakóink mindennapjait, valamint dolgozói oldalról a napi személyes higiéné megteremtéséhez szükséges segítséget redukálta. Az átalakításhoz nyújtott támogatást ezúton is köszönjük.

Örömünkre szolgál, hogy a hozzánk kérelemmel fordulók nagy száma vélhetően azt is jelenti, hogy az Intézménynek jó híre van a lakosság körében.

Sajnos továbbra is nagy problémát jelent még az északi, illetve ezzel összefüggésben a keleti oldal hőszigetelése, melyet az állagromlás megelőzése érdekében mielőbb szigetelni és vízmentesíteni szükséges. Az ezen az épületrészen található szobák sajnos dohosak, a teraszok vízelvezetése sem megfelelő, ezért azok belső festése, felújítása is szükséges.

Terveink:

* A Szent András utcai székhelyünk fürdőszobáinak egy részében az akadálymentesítése már korábban megtörtént, a továbbiak átalakítása is időszerűvé vált, ehhez keressük a pályázati lehetőségeket.
* Közfoglalkoztatotti programban való ismételt részvétel, önkénteseket és diákok foglalkoztatása továbbra is, így csökkenhet a dolgozók terheltsége.
* A volt főzőkonyhai eszközök értékesítéséből befolyt összegből a földszinti konyhai részen irodák kialakítása, áthelyezése, valamint ehhez kapcsolódóan nővérszoba kialakítása az első emeleten.
* Ellátottak és dolgozók körében egyaránt szeretnénk elégedettségi vizsgálatot lefolytatni, kettős céllal: egyrészt szeretnénk megtudni, hogy mik azok a helyzetetek mindkét oldalt tekintve, melyek fejlesztésre, átalakításra szorulnak, másrészt pedig mik azok a területek, melyekben újabb igények alakultak ki, gyakorlati oldalról megközelítve a mindennapokat. Mindkét esetben fontos, hogy párbeszéd alakuljon ki az esetleges változtatásokat megelőzően. E tevékenységben az intézmény vezetése, a mentálhigiénés munkatársak, valamint István Atya vesz részt.
* A térség idősek otthonaival aktív, élő kapcsolat kialakítása megtörtént, rendszeres közös értekezletek, szakmai napok szervezése a következő évben is szerepel terveink között.

1. **Házi segítségnyújtás**

A házi segítségnyújtás az alapszolgáltatások egyik legfontosabb eleme. A romló általános egészségi állapot, a rendszerint távol élő család, maguk az időskori elváltozások is szükségessé teszik, hogy ellátottaink már az otthonukban kapják meg a megfelelő segítséget. Nagy lépés ez mindkét fél számára: az ellátottnak beismerni, felismerni, hogy van olyan területe az életének, melyet nem képes már ellátni, és segítséget kell kérnie, de a gondozónőknek is, hiszen munkájukat idegenként úgy kell megkezdeniük és végezniük, hogy bizalmat építsen ki, szakszerűek is legyenek, és az időkorlátokat is tartani tudják. Sok esetben az ellátott számára a külvilággal az egyetlen kapcsolatot a gondozónő jelenti, ezért feladatukból adódóan szinte családtagként viszonyulnak hozzá ellátottaink.

*Gyökeres szakmai változások: személyi gondozás és szociális segítés:*

A 2016 – os év nagy változást jelentett a házi segítségnyújtás számára. A korábban egységes alapszolgáltatás két szakmai egységre, személyi gondozásra és szociális segítésre került megosztásra. A változtatás egy hosszabb távú szakmai terv, ív része, melynek a múlt év volt az első állomása.

A személyi gondozásba tartozó elemek a szakmai elemeket tartalmazzák, szakképesítéshez kötött munkakörrel elláthatók, mint például testi higiéné biztosítása, mosdatás, fürdetés, gyógyszer adagolás, vérnyomás- és vércukor mérés.

A szociális segítésbe tartozó elemek főként a lakókörnyezettel, háztartással kapcsolatosak, szakképesítéshez nem kötött munkakörben is elláthatók, mint például bevásárlás, postai ügyintézés, mosogatás, mosás, vasalás.

A 2016. évre vonatkozóan érvényes jogszabályok alapján a gondozási szükséglet vizsgálatainak eredményei lehettek: az 1 órát el nem érő gondozási szükségletettel rendelkezők a szociális segítésre, az azt meghaladók pedig személyi gondozásra, vagy mindkét szolgáltatási elemre váltak jogosulttá (a rendszer 2017 – ben további változásokon esett át).

2016. évben az ellátást Hévíz, Cserszegtomaj, Alsópáhok területén élők részére biztosítottuk, 70 fő részére. A feladatot 7,5 fő gondozónő + 0,5 fő vezető gondozónő látta el. A vezető gondozónő munkakörét úgy alakítottuk ki, hogy a folyamatosan változó jogi és szakmai környezetből adódó módosítások végrehajtása mellett aktív gondozási tevékenységet, helyettesítést, és a jelzőrendszeres házi segítségnyújtás szakmai vezetését is ellátta. Ez a szerteágazó, osztott munkakör beváltotta a hozzá fűzött reményeket, melyhez nagyban hozzájárult munkatársunk felkészültsége, pozitív hozzáállása.

Az éves látogatások száma 13298 alkalom volt, erre összesen 11577 óra gondozási időt fordítottunk, melyből személyi gondozást 5333 órában, szociális segítést 6244 órában biztosítottunk.

A gondozási szükséglet időtartama ellátottaink esetében:

* napi 1 órát el nem érő 20 fő
* napi 1-2-3-4 óra összesen 45 fő,
* 4 órát meghaladó 5 fő volt.

2016. januárban 59 fő gondozottal volt megállapodásunk. Az év során összesen 18 fő ellátását szüntettük meg, amelynek oka többnyire az ellátott halála, idősotthoni elhelyezése, illetve a családhoz való költözés volt. Ellátást nem szüntettünk meg panasz vagy negatív visszajelzés miatt. Az év során 29 fő új ellátást kezdtünk meg, így az év végi záró létszám 70 fő lett, amely jelentős, plusz 11 fő növekedést mutat (állami támogatás igénylése, elszámolása során más számítási módot kell alkalmaznunk, az átlag ellátotti létszám 53 fő). Ez a növekedési tendencia folyamatosan megfigyelhető, s várhatóan 2017. év során is folytatódik. Ez részben annak köszönhető, hogy a potenciális ellátottakat igyekszünk elérni és tájékoztatni a szolgáltatásról, másrészt némi alázattal, de büszkén kijelenthetjük, hogy a szolgáltatás jó híre többeket ösztönzött arra, hogy megkeressék intézményünket szolgáltatás igénylése céljából.

Intézményünk valamennyi házi segítségnyújtásban dolgozó munkatársa szakképzett, melyet nagyon fontosnak tartunk. Jellemző, hogy a szociális segítésre jogosult, azt igénybe vevők egészségi állapota sem jó, illetve nem alakul kedvezően az idő előrehaladtával, így az esetlegesen szükséges személyi gondozásra való jogosultság elérésekor (pl.: romló egészségi állapot, műtétet követő időszak stb.) a már ismert gondozónőtől kaphatja meg a szükséges szakmai segítséget is az ellátott.

Általánosságban a házi segítségnyújtásról, mint alapszolgáltatásról elmondható, hogy olyan gondozási forma, amely az igénybe vevő önálló életvitelének fenntartását - szükségleteinek megfelelően - lakásán, saját lakókörnyezetében biztosítja. Mindez azért nagyon fontos, mert a cél az, hogy a lehető leghosszabb ideig otthon maradhasson az ellátott, megszokott környezetében, mivel ennek mentális hatásai okán egészségmegtartó hatása elismert.

A házigondozó feladatai ellátása során segítséget nyújt ahhoz, hogy az ellátást igénybe vevő fizikai, mentális, szociális szükséglete:

* saját környezetében,
* életkorának, élethelyzetének és egészségi állapotának megfelelően,
* meglévő képességeinek fenntartásával, felhasználásával, fejlesztésével

biztosított legyen.

A házi segítségnyújtás keretébe tartozó gondozási tevékenység különösen

* az ellátást igénybe vevővel segítő kapcsolat kialakítása és fenntartása,
* az orvos előírása szerinti alapvető gondozási, ápolási feladatok ellátása,
* a segítségnyújtás a személyi és környezeti higiénia megtartásában,
* közreműködés az ellátást igénybe vevő háztartásának vitelében (különösen bevásárlás, takarítás, mosás, meleg étel biztosítása),
* segítségnyújtás az ellátást igénybe vevőnek a környezetével való kapcsolattartásában,
* segítségnyújtás az ellátást igénybe vevőt érintő veszélyhelyzet kialakulásának megelőzésében,
* a kialakult veszélyhelyzet elhárításában,
* az ellátást igénybe vevő segítése a számukra szükséges szociális ellátásokhoz való hozzájutásban.

A gondozónő a házi segítségnyújtás során az ellátott érdekében együttműködik a háziorvosokkal, az egészségügyi intézményekkel, valamint minden olyan intézménnyel és hatósággal, akik kapcsolatba kerülhetnek az ellátottakkal. Intézményen belüli együttműködések is jellemezték a szakmai kapcsolatokat, például a családsegítő munkatársakkal több alkalommal éltek jelzéssel egymás felé, valamint végeztek közös családlátogatást.

|  |  |  |
| --- | --- | --- |
| **Sorszám** | **Település** | **Fő** |
| 1. | Hévíz | 41 |
| 2. | Alsópáhok | 13 |
| 3. | Cserszegtomaj | 16 |
|  | **ÖSSZESEN:** | **70** |

Ellátási területünkön a gondozónők munkanapokon 8-16-óráig dolgoznak. Minden csütörtökön közös értekezletet tartanak. A többi napokon a gondozónő a saját területén kezdi a munkáját. A vezető gondozó minden nap végén telefonon egyeztet a gondozónőkkel és leadja a KENYSZI rendszerbe a napi elvégzett gondozásról a kötelező jelentést, valamint végzi a teljes körű dokumentációs rendszer összegzését, statisztikai jelentéseket készít, számlázáshoz információt szolgáltat.

Ellátási tevékenységeink a számok tükrében:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **Éves látogatások száma - településekre bontva** | | | | | | | | | | | | |
| **2016** | Jan. | Febr. | Márc. | Ápr. | Máj. | Jún. | Júl. | Aug. | Szept. | Okt. | Nov. | Dec. | Összes |
| Hévíz | 529 | 575 | 586 | 605 | 650 | 689 | 687 | 764 | 731 | 727 | 680 | 744 | **7967** |
| Alsópáhok | 172 | 177 | 172 | 175 | 141 | 128 | 119 | 155 | 156 | 152 | 149 | 137 | **1833** |
| Cserszegtomaj | 255 | 281 | 294 | 289 | 284 | 305 | 288 | 316 | 310 | 300 | 295 | 281 | **3498** |
| **ÖSSZESEN** | **956** | **1033** | **1052** | **1069** | **1075** | **1122** | **1094** | **1235** | **1197** | **1179** | **1124** | **1162** | **13298** |

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  | **Éves látogatási órák száma - településekre bontva** | | | | | | | | | | | | |
| **2016** |  | Jan. | Febr. | Márc. | Ápr. | Máj. | Jún. | Júl. | Aug. | Szept. | Okt. | Nov. | Dec. | Összes |
| Hévíz | személyi gondozás | 262 | 322,5 | 271,5 | 251,5 | 280,5 | 310 | 312 | 358,5 | 330 | 361,5 | 448,5 | 531,5 | **4040** |
| szociális segítés | 171 | 236 | 296,5 | 267 | 284,5 | 307,5 | 310,5 | 294 | 274,5 | 289 | 236,5 | 241,5 | **3208,5** |
| Alsópáhok | személyi gondozás | 10,5 | 23,5 | 12 | 13,5 | 10 | 9 | 9 | 10 | 10,5 | 10,5 | 10 | 10,5 | **139** |
| szociális segítés | 142,5 | 141 | 123,5 | 117 | 82 | 76,5 | 68 | 86,5 | 86 | 84,5 | 82 | 74 | **1163,5** |
| Cserszegtomaj | személyi gondozás | 98 | 103,5 | 73,5 | 73,5 | 89,5 | 99,5 | 91 | 92 | 98,5 | 96 | 107 | 132,5 | **1154,5** |
| szociális segítés | 142 | 191,5 | 168 | 145 | 142 | 164,5 | 158 | 162 | 167,5 | 163 | 151 | 118,5 | **1872** |
| **ÖSSZESEN** | **személyi gondozás** | **370,5** | **449,5** | **357** | **338,5** | **380** | **418,5** | **412** | **460,5** | **439** | **468** | **565,5** | **674,5** | **5333,5** |
| **szociális segítés** | **455,5** | **568,5** | **588** | **529** | **508,5** | **548,5** | **536,5** | **542,5** | **528** | **536,5** | **469,5** | **434** | **6244** |

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Gondozási szükséglet órák – településekre bontva** | | | | | | |
| Település | 1 órát el nem érő | 1 óra/nap | 2 óra/nap | 3 óra/nap | 4 óra/nap | 4 órát meghaladó | **összesen** |
| Hévíz | 9 **fő** | 21 **fő** | 1 **fő** | 2 **fő** | 3 **fő** | 5 **fő** | **41 fő** |
| Alsópáhok | 9 **fő** | 3 **fő** | 1 **fő** | - | - | - | **13 fő** |
| Cserszegtomaj | 2 **fő** | 12 **fő** | 1 **fő** | - | 1 **fő** | - | **16 fő** |
| **Összesen** | **20 fő** | **36 fő** | **3 fő** | **2 fő** | **4 fő** | **5 fő** | **70 fő** |

|  |  |  |  |  |  |  |
| --- | --- | --- | --- | --- | --- | --- |
| **Megszűnések 2016-ban** | | | | | | |
| Megszüntetés  oka | Elhunyt | Elköltözött | Bentlakásos otthonba költözött | Család kérésére | Saját kérésére | **Összesen** |
|  | 11 fő | 1 fő | 1 fő | 2 fő | 3 fő | **18 fő** |

A 2017. évre vonatkozóan a szakmai tartalmat illetően nem történt jelentős változás, csupán pontosítás, a tevékenység elszámolását, szervezését, és az állami támogatást illetően azonban több nagymértékű módosítás is bevezetésre került. Az év eddigi néhány hónapjában is már több módosítás volt, mely nagyfokú figyelmet igényel mind a vezető gondozónő, mind pedig a gondozónők részéről, ezért a folyamatos szakmai egyeztetés és a társintézményekkel való kapcsolattartás továbbra is kiemelten szükséges.

1. **Jelzőrendszeres házi segítségnyújtás**

Saját otthonukban élő egészségi állapotuk és szociális helyzetük miatt rászoruló segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás, amely 24 órás felügyeletet biztosít. A diszpécserszolgálati feladatot a ZAVÉD-PATENT Kft. végzi.

A jelzőrendszeres házi segítségnyújtás lényege: egy csuklóra rögzíthető vagy nyakba akasztható jelzőkészülék, mellyel az idős vagy beteg ember, egy gombnyomással jelez, ha azonnali segítségre van szüksége. A jelzés beérkezését követően a gondozónő maximum 30 percen belül a helyszínre érkezik, és döntést hoz a beavatkozásról: ellátja a jelzést tevőt, orvos hív, mentőt hív, hozzátartozót értesít. A jelzőrendszeres házi segítségnyújtást szakképzett gondozók végzik. Ellátottaink számára a legfontosabb szempont a készülék nyújtotta biztonság érzés.

2016-ben a szolgáltatást átlagosan 80 főnek biztosítottuk (mely enyhe emelkedést mutat), ebből 72 fő Hévízen és 9 fő Cserszegtomajon él. Az elmúlt évben összesen 30 segélyhívás történt, 28 esetben Hévízen és 2 esetben Cserszegtomajon. A segélykérések főbb okai között a betegség, rosszullét illetve az elesés szerepelt A gondozónőknek minden estben sikerült a meghatározott időn belül a helyszínre érkezniük. Az esetek megoldásában 11 alkalommal kértek orvosi segítséget, 2 esetben mentőt kellett hívni. Fontos segítség volt még a gondozásban való részvételük is. Az ellátásból összesen 13 fő került ki, melynek okai között a hozzátartozóhoz költözés, elhalálozás és a bentlakásos otthonba való költözés szerepelt legtöbbször.

**Összesítő táblázatok**

Éves segélyhívási összesítő településenkénti bontásban

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Települések neve | Megye |  | Ellátásban részesülők száma (fő) | Kihelyezett készülékek száma (db) | Segélyhívások száma (db) | | | |
| Segítségnyújtást igénylő riasztás | Teszt-riasztás | Téves riasztás | Összesen |
| Hévíz | Zala |  | 84 | 84 | 21 | 0 | 7 | 28 |
| Cserszegtomaj | Zala |  | 9 | 9 | 2 | 0 | 0 | 2 |
| Összesen: | | | 93 | 93 | 23 | 0 | 7 | 30 |

Az ellátásból történő kikerülés okai

|  |  |  |
| --- | --- | --- |
| **Az ellátásból történő kikerülés okai**  **2016. évben** | | **Ellátásból kikerült személyek száma (fő)** |
| elhalálozás | | 7 fő |
| bentlakásos intézménybe kerülés | | 2 fő |
| kórházba kerülés | |  |
| saját kérésre | | 2 fő |
| gondozó, hozzátartozó kérésére | | 1 fő |
| alkalmatlanság a rendszer kezelésére | |  |
| egyéb (felsorolás): elköltözött | 1 fő | |
| Összesen: | 13 fő | |

Az ellátást igénybevevők szociális rászorultsága

|  |  |
| --- | --- |
| **Szociális rászorultság oka** | **Szociálisan rászorultak száma az évben (fő)** |
| Egyedül élő 65 év feletti személy | 84 fő |
| Egyedül élő súlyosan fogyatékos személy | 3 fő |
| Egyedül élő pszichiátriai beteg |  |
| Kétszemélyes háztartásban élő 65 év feletti, illetve súlyosan fogyatékos vagy pszichiátriai beteg személy | 6 fő |
| **a) Szociálisan rászorult személyek száma összesen:** | 93 fő |
| **Szociálisan nem rászorultak száma az évben (fő)** | |
| **b) Szociálisan nem rászorultak száma összesen:** | 0 |
| **Összesen: a)+b)** | 93 fő |

A segélyhívások főbb okai:

|  |  |
| --- | --- |
| A segélyhívás oka | A segélyhívások száma |
| Pszichés probléma |  |
| Elesés | 3 |
| Betegség, rosszullét | 17 |
| Krízishelyzet | 3 |
| Higiénés szükséglet miatt |  |
| Téves riasztás | 5 |
| Teszt riasztás, visszakapcsolás | 2 |
| Egyéb okok (ellenőrzés) | - |

Az esetek megoldása:

|  |  |
| --- | --- |
| Eset megoldása | Esetek száma |
| Beszélgetés, megnyugtatás, mentális támogatás | 6 |
| Gyógyszeradás saját gyógyszerből |  |
| Házi- vagy ügyeletes orvos hívása | 11 |
| Mentőhívás | 2 |
| Gondozás: pelenkacsere, mosdatás, felsegítés, folyadékpótlás, | 5 |
| Téves riasztásról meggyőződés | 6 |
| Helyszínre vonulás-ellenőrzés |  |
| Egyéb (teszt) |  |

Összegzésként elmondható, hogy a rendszer működtetése nagyon fontos az ellátottak számára. Riasztási adataink első tekintetben ugyan alacsonynak tűnhetnek, de a célját és eredményét nézve azt mutatják, hogy hiánypótló szolgáltatásról van szó, akár életmentő, sürgős beavatkozásokat indukál.

1. **Nappali ellátás – Idősek Klubja**

Az Idősek Klubja a szociális és mentális támogatásra szoruló, önmaguk ellátására részben képes időskorúak számára nyújtott szolgáltatás, akiknek napközbeni ellátásában, étkeztetésében, társas kapcsolataik alakításában, valamint alapvető higiéniai szükségleteik kielégítésében segítünk. Az idős emberek igénylik a társas kapcsolatokat, valamint a szociálisan rászorulók közül is sokan látogatják az idősek klubját, igénybe veszik annak szolgáltatásait. Az ellátottak száma: 25 fő.

2015. januártól Cserszegtomaj Község Önkormányzatával kötött feladat-ellátási megállapodás alapján módosult az ellátási terület, így Cserszegtomaj község közigazgatási területéről is ellátható 2 fő az idősek klubjába, ezidáig azonban nem merült fel igény a településről.

Az igénybevétel önkéntes, az ellátás az igénylő kérelmére történik. A kérelem benyújtásakor a kérelmezőt tájékoztatjuk az ellátás feltételeiről, a megkezdésének időpontjáról az intézményvezető értesítést ad. Az klubba határozott vagy határozatlan időre szólhat a felvétel.

Az idősek klubjában automata mosógéppel van lehetőség a mosásra, valamint a személyes higiéné biztosítására is adott a lehetőség. A pszichés gondozás során törekszünk arra, hogy a tagoknak kiegyensúlyozott, nyugodt családias légkört biztosítsunk, elsősorban segítő beszélgetés által, szükség esetén más szakember (pszichológus, mentálhigiénés munkatárs, családgondozó, családterapeuta) bevonásával.

Az Idősek klubja gazdag programkínálattal várja a városban élőket. E mellett folyamatos orvosi szűréseket végezünk: vérnyomás, vércukorszint mérését és testsúly mérését rendszeresen a gondozónők végzik, szükség esetén konzultálnak a háziorvossal, továbbirányítják és megszervezik a megfelelő szakorvoshoz való eljutást.

Hivatalos ügyek intézésében a klub vezetője segítséget nyújt, vagy más szakemberhez irányítja az ellátottakat.A foglalkoztatás szervezésekor az idős embert érdeklő témakörökre fokozott hangsúlyt fektetünk. Fontosnak tartjuk a hagyományőrzést, a helyi népszokások felelevenítését, az idősek gazdag tapasztalatainak célszerű felhasználását, továbbadását. A kellemes és hasznos időtöltés érdekében az alábbi foglalkoztatási és szórakoztatási lehetőségek állnak rendelkezésre: újságok, folyóiratok, könyvek, rádió, TV, videó, lemezjátszó, magnetofon, társasjátékok, kártya, sakk, dominó.

Állandó programok az Idősek Klubjában:

* Foltvarró szakkör heti két alkalommal
* Bibliaóra minden héten
* Zumba (táncos mozdulatok) időseknek hetente kétszer
* Egészségnap: vércukor-vérnyomás mérés, egészségügyi felvilágosító előadás, egészséges táplálkozás témájában tanácsadás
* Ünnepek megtartása, népi hagyományok felelevenítése (farsang, húsvét, anyák napja, májusfa kitáncolás, szüreti mulatság, idősek világnapja, karácsony)
* Szabadidő hasznos eltöltésére irányuló foglalkozások: készség-és képességmegtartó játékok, társasjátékok, kártyajátékok, ismeretterjesztő filmek vetítése
* Mentálhigiénés foglalkozások egyéni és csoportos beszélgetések formájában

Ezen kívül évszakokhoz, ünnepekhez kötődő munkák színesítik az idősek napjait.

Évente kétszer kerti partit szervezünk tematikus jelleggel, melyeket valamilyen hagyományhoz kötünk, úgy mint májusfa-kitáncolás és őszi szüret. Ezeknek a rendezvényeknek jó híre van a városban és évről évre többen vesznek rajta részt. 2016. év során ezen programok kapcsán nagy hangsúlyt fektettünk arra, hogy a bentlakás intézmény lakói is részt vegyenek, akik örömmel és nagy számban be is kapcsolódtak a rendezvényekbe.

A klub életét meghatározó foglalkozás az idős korosztály számára speciális zumba órák megszervezése, melyre hetente kétszer kerül sor. Nagyon fontosnak tartjuk az egészséges életmód kialakítását, megtartását az idős korosztálynál is, ezért ezt a kiemelt programok közt tartjuk számon Intézményünk életében.

1. **Étkeztetés**

Az étkeztetés kötelezően ellátandó önkormányzati feladat, szociális alapszolgáltatás.

Az étkeztetés keretein belül gondoskodunk Hévíz Város közigazgatási területén azoknak a szociálisan rászorulóknak legalább napi egyszeri étkezéséről, akik azt önmaguk, illetve eltartottjaik részére tartósan, vagy átmeneti jelleggel nem képesek biztosítani, valamint azon igénylőkről, illetve az általuk eltartottakról is, akik koruk, vagy éppen egészségi állapotuk miatt étkezésükről más módon gondoskodni nem tudnak.

Hévíz Város a TASZII – n keresztül gondoskodik a kötelező hétközbeni étkezésről, ezen felül pedig hétvégi és ünnepnapokon is biztosítja az étkeztetést az arra rászorulók számára, mely nagyon nagy segítség az érintetteknek.

Az ételt a Gazdasági, Műszaki Ellátó Szervezet (GAMESZ) konyháján készítik el hétfőtől-péntekig, és jellemzően gépkocsival szállítjuk ki – minden nap 12.00-13.00 óra között, valamint az intézmény tálaló konyhájáról is elvihető. A kiszállítást a gépkocsivezető egy szociális segítővel oldja meg.

Hétvégén és ünnepnapokon az étkeztetést Hévíz Város területéről pályázó étterem biztosítja. 2016. évben a hétvégi étkeztetést a Mega-Logistic Zrt látta el, mely biztosította a szükséges diétákat, és rendelkezett a szükséges előírásokkal. A kiszállítás itt is ugyanúgy történik, mint hétköznapokon. A hétvégi étkeztetés költségei magasabbak, mint a fizetett térítési díj, ezért azt különösen indokolt esetben biztosítja az Intézmény.

Az elkészített étel kiszolgálása ételhordóban kiadagolva házhoz szállítással, elvitellel vagy helyben fogyasztva történik. Az otthon étkezőjében lehetőség van az igénybevevő számára helyben fogyasztásra, itt az evőeszközt, tányérokat, poharakat az intézmény biztosítaná és mosogatná el, de ezidáig ilyen ellátotti igény nem merült fel.

Térítési díj fizetése nyugdíj összegétől függően, a tárgyhónapot követő hónap 10.-éig történik. 2016. évben az intézményi térítési díjjal

* megegyező díjat fizetők száma: 68 fő,
* csökkentett személyi térítési díjat fizető: 9 fő
* ingyenesen: 9 fő étkezett.

Amennyiben az ellátott egészségi állapota indokolja – a háziorvos javaslatára - részére diétás étkeztetést biztosítunk, melyet hétköznap a GAMESZ, hétvégén a Mega-Logistic Zrt. dietetikusa állít össze az orvosi javaslat alapján.

Hétköznapokon a diéták alakulása a következő: normál étkező: 68 fő, diabetes: 15 fő, laktóz mentes: 1 fő, pépes: 1 fő, zsír- és fűszerszegény: 1 fő.

Hétvégén és ünnepnapokon a diéták alakulása: normál étkező: 15 fő, diabetes: 4 fő, laktóz mentes: 1 fő és pépes: 1 fő.

2016. évben az étkeztetésben ellátottak száma: 86 fő volt, ebből elviteles lehetőséget 13 fő, a lakásra szállítás lehetőségét 73 fő választotta, helyben fogyasztásra nem volt igény.

1. **Védőnői ellátás**

A védőnői ellátás az alapellátás része, mindenki számára ingyenes szolgáltatás.  
A területi védőnő feladatát az ellátási területén lakcímmel (állandó vagy ideiglenes) rendelkező személyek gondozásán túl a körzetében jogszerűen tartózkodó azon személyeknél is végzi, akik az ellátás iránti igényüket a védőnőnél bejelentik.  
A területi védőnő nem választható. A családok gondozását elsősorban a családok otthonában, továbbá az orvossal és az önállóan tartott védőnői tanácsadásokon végzi.

A területi védőnő főbb feladatai:

1. nővédelem,
2. a várandós anyák gondozása,
3. a gyermekágyas időszakban segítségnyújtás és tanácsadás az egészségi állapottal, az életmóddal, szoptatással, valamint a családtervezéssel kapcsolatban;
4. a 0-6 éves korú gyermekek gondozása,
5. az oktatási intézménybe nem járó otthon gondozott tanköteles korú gyermek gondozása.
6. [védőnői méhnyak-szűrés](http://www.hevizterezanya.hu/vedonoi-mehnyakszures-hevizen/)

Iskola- és ifjúság egészségügyi ellátás: A védőnők munkájukat a városban található általános iskolában és gimnáziumban is végzik.

Feladatuk: A 6-18 éves korosztály, valamint a 18 év feletti, középfokú nappali rendszerű iskolai oktatásban résztvevők megelőző jellegű, az egészségügyi alapellátás keretében szervezett iskola-egészségügyi ellátása.

*Személyi ellátottság:*

Hévíz I.: Szabóné Söjtöri Judit

Hévíz II.: Kocsisné Vidéki Szilvia

A védőnői körzetek 2015. évi áttekintését követően körzetösszevonás miatt 2016. január 1 – től alakult át az eddigi három helyett két körzetté a szolgáltatás. A változás az I. körzetet illetően 30 családdal emelkedett, mivel a terület kiterjedt Nemesbük és Zalaköveskút községekre is, míg a II. körzethez pedig az Illyés Gyula Általános Iskola került becsatolásra 363 fővel.

A körzetösszevonás oka az alacsony születésszám, valamint a védőnői pontérték számítás alapján meghatározott minimumpontok elérése a három körzetben nem valósult meg. A jelenlegi formájában kialakult rendszer egy éves működés távlatából kijelenthető, hogy optimális működést eredményezett.

*Tevékenységünk számokban:*

* Várandós anyák gondozása: 46 fő várandós anyát gondoztunk, melyből hévízi 44 fő.
* Csecsemő és gyermekgondozás: 21 újszülöttel gyarapodott ez évben a 3 gondozási kör, melyből hévízi 20 újszülött.
* Elvégzett méhnyak- szűrések száma: 52 fő.
* Védőnői látogatások száma: 1683
* tanácsadásonmegjelenések száma összesen:1169

*Iskola egészségügy:*

Az iskolai védőnői tevékenység során munkatársaink szorosan együttműködve végzik feladataikat Dr. Károlyi Sylvia, Dr. Kovács Judit, Dr. Varga Katalin gyermekorvosokkal Hévízen, valamint Dr. Hegedűs Mihály háziorvossal Nemesbükön.

Orvosi vizsgálathoz előkészítő szűréseket a védőnő önállóan végzi: súly és hosszmérés, vizelet-vizsgálat, látás- és hallásvizsgálat, vérnyomásmérés, mell- körfogat mérés, tisztasági vizsgálat és a kiszűrt elváltozások gondozása, ill. kiegészül az ismeretterjesztő előadások tartásával.

Az iskolai – óvodai létszámok pedig Bibó István Gimnázium: 246 fő, Illyés Gyula Általános Iskola: 365 fő, Brunszvik Teréz Óvoda:127 fő, Nemesbük Óvoda: 16 fő.

*Kapcsolattartás és programok:*

A védőnők kapcsolata a gondozottakkal és az intézmények vezetőivel, dolgozóival kiváló, rendszeres és aktív (háziorvosokkal, házi gyerekorvosokkal, védőnő kolléganőkkel, szakorvosokkal, Gyerekjóléti Szolgálatokkal, egyéb szervezetek).

Aktívan részt vettünk a nők körében végzett mammográfiás szűrővizsgálatok szervezésében, ennek érdekében Hévíz mindhárom háziorvosával és asszisztensével és az Önkormányzattal eredményesen együttműködtünk. A 2015. év végén, kétévente aktuális szűrés a szervező tevékenységében beállt váratlan helyzet miatt 2016. tavaszára tolódott, ez jelentős többletszervezést igényelt, és sajnos meglátszott a részvételi adatokban is az időpont módosulása.

Jó kapcsolatot tartunk fenn a Család- és Gyermekjóléti Szolgálattal, a jelzőrendszeri üléseken havi rendszerességgel részt veszünk, s az aktuális problémákat megbeszéljük.

Havi rendszerességgel csoportmegbeszéléseket tartottunk az aktuális problémák és esetek megbeszélésével, vezetői értekezleten részvétel és beszámoló havonta, évente két alkalommal dolgozói értekezleten részvétel, Keszthelyi járás védőnői értekezleten 2 havonta részvétel, Illyés Gyula Általános Iskolában hetente ifjúságvédelmi megbeszélés.

Az év során részt vettek védőnőink: továbbképzéseken, szakmai konferencián, együttműködtünk az óvodai és bölcsődei beíratáshoz a létszámok összeírásában, VMP lista egyeztetése, szűrés szervezése, háziorvosokkal egyeztetés; új oltási rend bevezetésének szervezetése, tájékoztatás; ruhabörzét szerveztünk a Családsegítő Szolgálattal közösen, születés hete rendezvényen, az óvodákban gyógytestnevelés szűréseket végeztünk.

Mammográfiás szűrés és a méhnyak-szűrés szervezése kiemelt feladat volt az év során.

VMP: Szerveztük a szűréseket, márciustól decemberig szűrtünk. A levett keneteket 2 hetente postáztuk, a laborral rendszeresen tartottuk a kapcsolatot, szükség esetén felvilágosítást kértünk egyes esetekről. A programról rendszeres beszámolókat készítettünk, és jelentéseket írtunk a különböző hatóságok felé. Az elvégzett 52 szűrésből sajnos 1 eset nem negatív lett, így ő továbbküldésre került nőgyógyászhoz további kivizsgálás céljából. A korai felismerésnek, a megkapott kezelésnek köszönhetően ma már jól van. Elmondható, hogy lakosságszám arányosan a szűrések száma országos viszonylatban kiemelkedően magas volt, ezért a jövőben e programunk további prioritást élvez.

Jövőbeli célunk a szűrések széles körű elterjesztése, valamint olyan programok, előadások szervezése, mely gyermekvállalást ösztönöz városunkban, valamint a már gyermekes családok támogatása és segítése a kiegyensúlyozott családi élet megteremtéséhez, fenntartásához.

1. **Központi Orvosi Ügyelet**

2014. július 1.-től intézményünk üzemelteti a hévízi orvosi ügyeletet, már Központi Orvosi Ügyeletként.

Az egészségügyről szóló 1997. évi CLIV. törvény 93. § (2) bekezdése alapján az ügyeleti ellátás célja az egészségügyi szolgáltatók napi munkarend szerinti munkaidő befejezésének időpontjától a következő napi munkarend szerinti munkaidő kezdetéig a beteg vizsgálata, egészségi állapotának észlelése, alkalomszerű és azonnali sürgősségi beavatkozások elvégzése, illetőleg fekvőbeteg-gyógyintézetbe történő sürgősségi beutalása, valamint a külön jogszabályokban meghatározott eljárásokban való részvétel.

A központi ügyelet a kórházon kívüli sürgősségi ellátás végzésére létrehozott egység, amely több háziorvosi körzet lakosságának folyamatos vagy meghatározott időben történő alapellátási szintű sürgősségi ellátását végzi az adott területet ellátó mentőszolgálattal együttműködve.

Az egészségügyi ellátás folyamatos működtetésének egyes szervezési kérdéseiről szóló 47/2004. (V.11.) ESZCSM rendelet alapján a feladatellátás ilyen jellegű biztosításának célja, hogy a beteg a legrövidebb idő alatt az egészségi állapota által indokolt progresszivitási szinten kerüljön ellátásra.

*Az ügyelet ellátási területe és ideje:*

A központi ügyeleti ellátás az ellátásra társult települések közigazgatási területén élő, illetve ideiglenesen tartózkodó lakosság számára hétköznapokon, hétvégén és ünnepnapokon vehető igénybe, illetve a központi ügyeleti szabályok szerinti hívás alapján helyszínre kivonulással.

Helyszín: Hévíz, József Attila utca 2.

Elérhetőség: 92/321-000 (ügyeleti időben)

Ellátási terület: Hévíz város

Alsópáhok község

Felsőpáhok község

Nemesbük község

Zalaköveskút község

Igénybevétel ideje: Az egészségügyről szóló 1997. évi CLIV. törvény 93. § (1) bekezdésében meghatározott ügyeleti ellátás, amelyet az egészségügyi szolgáltatások nyújtásához szükséges szakmai minimumfeltételekről szóló 60/2003. (X. 20.) ESzCsM rendelet alapján központi ügyeleti ellátás formájában biztosít egy háziorvos közreműködésével munkanapokon 16.00 órától másnap reggel 8.00 óráig, munkaszüneti és ünnepnapokon reggel 8.00 órától az első munkanap reggel 8.00 óráig, valamint egy házi gyermekorvos rásegítő ügyeleti közreműködésével munkanapokon 16.00 órától 21.00 óráig, munkaszüneti és ünnepnapokon reggel 8.00 órától 12.00 óráig, illetve 16.00 órától 21.00 óráig.

*Az ügyelet működési rendje:*

Az ügyelet felkereshető ambulánsan a helyszínen vagy a központi telefonszám hívásával érhető el.

A sürgősségi betegellátó rendszer részeként a kórház fekvőbeteg ellátásán kívüli ellátás sürgősségi ellátást a Szolgáltató és az OMSZ együttműködtetve biztosítja, közös diszpécser szolgálatot működtetve, központi orvosi ügyeleti formában.

A sürgősségi betegellátás rendszerének keretében az OMSZ, a központi orvosi ügyelet, valamint a fekvő beteg ellátást végző, keszthelyi kórház sürgősségi osztálya között a szerződő felek egységes riasztási rendszert működtetnek.

Az OMSZ diszpécser szolgálati központja egységesen biztosítja a sürgősségi betegellátás és a mentés riasztási rendszerét, mely alkalmas a rendőrség és a tűzoltóság egyidejű elérhetőségére is.

OMSZ vállalja, hogy biztosítja a beérkező hívások fogadását, valamint a közös mentésirányítási központ/diszpécser szolgálat, mentésirányítási feladatai ellátásához szükséges személyi és tárgyi feltételeket, valamint a mentésirányítási/diszpécseri feladatok hatékony ellátását az OMSZ kérdezési protokolljában rögzítettek szerint.

Az OMSZ mentésirányítója/diszpécsere:

* Köteles a telefonhívásokat minden esetben mentési felvételi adatlapon rögzíteni, és ha mentőgépkocsi riasztása szükséges, úgy az OMSZ Minőségügyi Kézikönyvének, mentés-betegszállításra vonatkozó szabályai alapján jár el
* Ha a szolgáltatónak adja át a feladatot, azaz ügyeletes orvost riaszt, az adatlap átadás-átvétel rovatán a pontos időmegjelölést jelzi, valamint az intézkedések rovatban feljegyzi, hogy az ügyeletes orvos mikor indult a helyszínre. Az ügyeletes gépkocsi indulásakor, illetve a feladat végeztekor rádión jelentést tesznek a mentésirányítónak. Az ügyelet újabb riasztást helyszínen is kaphat, illetve bármikor kérhet mentőegységet az ügyeletet ellátó orvos is a központon keresztül.
* A bejelentőt, annak kikérdezése után tájékoztatja arról, hogy a feladatot a szolgáltató, vagy az OMSZ fogja ellátni.

Sajnos az ügyeleti ellátáshoz fordulók gyakran közvetlenül keresik telefonon az ügyeletet a gyorsabb ellátási reményében. Ilyen jellegű hívás esetén azonban kénytelenek vagyunk arra kérni a telefonálót, hogy a központi számot hívja, mivel egyrészt a diszpécserszolgálat szakképzett munkatársa határozhatja meg, hogy mely ellátási forma indokolt az adott helyzetnek megfelelően.

Az ügyelet gyógyszerellátását és a lejárt gyógyszerek elszállítását a Teréz Anya Szociális Integrált Intézménnyel szerződésben álló Park Patika látja el. A műszerek sterilizálását, illetve a veszélyes hulladék átvételét a keszthelyi Városi Kórház biztosítja. Az ügyelet elektromos készülékeinek felülvizsgálatát a szombathelyi Aladdin Kft. végzi.

*Személyi ellátottság:*

* 4 gyermekorvos

8 felnőtt háziorvos, akik közül 3 rezidensként, szakmai felügyelettel

5 ápolónő

3 főállású gépkocsivezető, valamint egy megbízási jogviszonyban

*Ügyelet felszerelésére vonatkozó megállapítások, minimumfeltételek teljesülése:*

* A központi háziorvosi ügyelet tárgyi minimumfeltételei megfelelnek a 60/2003. (X. 20.) ESzCsM rendelet előírásainak.
* Az ügyelet eszközeinek felülvizsgálata folyamatos, dokumentált, eszköz, gyógyszer és továbbképzés tekintetében is.

*A központi ügyelet statisztikai adatait a 2016. évre vonatkozóan az alábbi táblák mutatják:*

**Felnőtt ügyelet 2016. évi forgalmi adatai:**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **01** | **02** | **03** | **04** | **05** | **06** | **07** | **08** | **09** | **10** | **11** | **12** | **Össz.** |
| **Hévíz** | 18 | 25 | 38 | 29 | 32 | 27 | 32 | 25 | 30 | 38 | 28 | 44 | 366 |
| **Alsópáhok** | 5 | 2 | 6 | 0 | 5 | 4 | 7 | 7 | 7 | 2 | 6 | 5 | 56 |
| **Felsőpáhok** | 4 | 3 | 5 | 1 | 4 | 4 | 5 | 3 | 5 | 2 | 1 | 5 | 42 |
| **Nemesbük** | 2 | 2 | 3 | 1 | 3 | 3 | 3 | 3 | 3 | 6 | 3 | 6 | 38 |
| **Zalaköveskút** | 2 | 0 | 1 | 0 | 0 | 0 | 1 | 0 | 0 | 0 | 0 | 0 | 4 |
| **Egyéb** | 27 | 29 | 50 | 40 | 57 | 54 | 91 | 101 | 50 | 33 | 36 | 47 | 615 |
| **Járóbeteg Összesen** | 58 | 61 | 103 | 71 | 101 | 92 | 139 | 139 | 95 | 81 | 74 | 107 | 1121 |
| **+ Hívások száma** | 35 | 18 | 24 | 34 | 30 | 42 | 22 | 23 | 40 | 37 | 16 | 35 | 356 |
| **Összesen** | **93** | **79** | **127** | **105** | **131** | **134** | **161** | **162** | **135** | **118** | **90** | **142** | **1477** |
| **Kórházba utalás** | 4 | 1 | 9 | 9 | 9 | 8 | 15 | 13 | 10 | 7 | 8 | 3 | 96 |
| **Mentő** | 4 | 1 | 4 | 7 | 7 | 5 | 11 | 9 | 7 | 3 | 6 | 2 | 66 |

**Gyermek ügyelet 2016. évi forgalmi adatai:**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **01** | **02** | **03** | **04** | **05** | **06** | **07** | **08** | **09** | **10** | **11** | **12** | **Össz.** |
| **Hévíz** | 9 | 25 | 30 | 22 | 22 | 15 | 20 | 12 | 19 | 16 | 17 | 24 | 231 |
| **Alsópáhok** | 2 | 5 | 13 | 6 | 2 | 4 | 3 | 1 | 4 | 7 | 2 | 5 | 54 |
| **Felsőpáhok** | 1 | 8 | 20 | 9 | 3 | 5 | 6 | 2 | 5 | 5 | 3 | 5 | 72 |
| **Nemesbük** | 1 | 8 | 10 | 5 | 4 | 5 | 5 | 3 | 4 | 1 | 3 | 4 | 53 |
| **Zalaköveskút** | 0 | 0 | 1 | 0 | 0 | 0 | 0 | 0 | 0 | 0 | 0 | 0 | 1 |
| **Egyéb** | 21 | 21 | 38 | 26 | 33 | 27 | 51 | 42 | 13 | 20 | 21 | 30 | 343 |
| **Járóbeteg Összesen** | 34 | 67 | 112 | 68 | 64 | 56 | 85 | 60 | 45 | 49 | 46 | 68 | 754 |
| **Hívások száma** | 3 | 9 | 5 | 5 | 2 | 2 | 5 | 3 | 4 | 1 | 3 | 6 | 48 |
| **Összesen** | **37** | **76** | **117** | **73** | **66** | **58** | **90** | **63** | **49** | **50** | **49** | **74** | **802** |
| **Kórházba utalás** | 0 | 3 | 0 | 2 | 0 | 1 | 0 | 3 | 0 | 0 | 0 | 0 | 9 |
| **Mentő** | 0 | 0 | 0 | 0 | 0 | 0 | 0 | 0 | 0 | 0 | 0 | 0 | 0 |

Az adatok egyértelműen mutatják, hogy az ügyeleti ellátások nagyobb része a hévízi lakosok és az egyébből adódik össze. Az egyéb meghatározás azon ügyeletben ellátottakat takarják, akik felkeresik az ügyeletet, de nem tartoznak egyik ellátási területünk lakosai közé sem, tehát döntően itt helyben, vagy a környéken nyaralók, vendégek.

A decemberi és nyári (július, augusztus) hónapokban magasabb az ügyeleten megfordult betegek száma, melynek nyilvánvalóan a város turisztikai adottsága az oka.

Az orvosok rendelkezésre állási ideje alatt, azaz 11 – 16 óráig használt telefon (06 83 340 149) hívás forgalma elenyésző. A helyi betegek többnyire a saját orvosukat értesítik 11-16 óra között, míg az ügyeletet nem áll módjukban igénybe venni, rendelés pedig már nincs. 2016-ban összesen 12 hívást fogadtunk, melyhez az orvost is riasztottuk. Egy esetben azonnal értesítettük az OMSZ-t is. A beavatkozást nem igénylő, de tájékoztatást kérő személyek száma ennek a többszöröse volt az elmúlt év során.

Az ügyeleti teendőket ellátó gépjármű üzemeltetése, karbantartása, vizsgáknak való megfeleltetése folyamatos és az előírásoknak megfelelő. A működés racionalizálása érdekében a fenntartó jóvoltából 2016. decemberében megrendelésre került az ügyeletet is ellátó új személygépkocsi, melynek átvételére, és a szükséges engedélyekkel való ellátására várhatóan 2017. I. negyedév végén kerül sor.

A központi ügyeletet is magába foglaló rendelőintézetben további szakmai tevékenységünk a háziorvosokkal, gyermekorvossal, illetve fogszakorvosokkal való együttműködés. Az üzemeltetésből adódó működés fenntartása, folyamatos működtetése és a problémás helyzetek megoldása szintén intézményünk feladata. Ebben együttműködő partnerünk a GAMESZ, illetve külső szolgáltatók.

Ezek jellemzően

* + - * magas fokú higiénés körülmények biztosítása,
* fűtés, energiaellátás üzemeltetése és karbantartása,
* területrendezés,
* meghibásodott eszközök javítása, karbantartása.

Mindezek, valamint az épület további fenntartási költségei jelentős anyagi terhet jelentenek az intézmény számára, ezért megfontolandónak tartom annak felülvizsgálatát, hogy az ellátási szerződésben lévő praxisok és az intézmény között a terhek arányosan megosztásra kerüljenek. Mindezeknek energiatakarékossági hozadéka is keletkezne, hiszen azok a költségek, melyeket eddig az intézmény vállalt (energiadíj, vízdíj, fűtés), részben saját költségként való megjelenése esetén a használó számára takarékosságra ösztönző szerepet tölthetne be.

Az épület infrastrukturális és szakmai fejlesztésére 2016. év során a fenntartó pályázatot nyújtott be TOP – 4.1.1. számon. A korszerű betegellátást segítő orvosi és informatikai eszközök beszerzésén túl az épület megújulása, modernizálása az egyik fontos szempont, valamint közösségi tér megteremtése, udvarrendezés, a meglévő terek, helyiségek kibővítése, új funkciókkal való ellátása. A pályázat egyik fontos eleme új, korszerű fogorvosi kezelőegység vásárlása, de Intézményünk költségvetésében a 2017. évre is tervezésre került az eszköz beszerzése, amennyiben a pályázat nem nyerne, így e fejlesztés mindenképpen megvalósulhat.

Mind egészségügyi szakmai, mind pedig műszaki tekintetben bízunk a pályázat sikerében, és várjuk a mielőbbi megvalósítást is, mivel sajnos az épület korából, állagából adódóan jelentős nehézségekbe és anyagi terhekbe kerül az üzemeltetés. 2016. júniusában a Hévízt sújtó vihar, özönvízszerű esőzés jelentős károkat okozott az épületben.

Az elavult fűtési rendszer korszerűsítése, valamint az egyik fogorvosi kezelőegység cseréje 2017. év során tovább nem halasztható. Mindkettő megvalósítására az intézmény költségvetésében rendelkezésre állnak a források, azonban a pályázati eredmény döntéséig a beruházásokat halasztjuk.

1. **Bölcsőde**

A bölcsőde, mint a gyermekjóléti alapellátás része, a családban nevelkedő gyermekek napközbeni ellátását, szakszerű nevelését, gondozását nyújtó szolgáltatás.

A gyermekek védelméről, és gyámügyi igazgatásról szóló 1997. évi XXXI. törvény alapján:

* a bölcsőde olyan szolgáltató intézmény, amely az alapellátás keretében alaptevékenységként napközbeni ellátást nyújt a gyermek számára,
* a bölcsőde feladata a három éven aluli gyermekek gondozása-nevelése, harmonikus testi-szellemi fejlődésének segítése az életkori és egyéni sajátosságok figyelembevételével,
* a bölcsőde vállalhatja a hat éven aluli sajátos nevelési igényű gyermek nevelését, gondozását, amennyiben az ellátáshoz szükséges tárgyi feltételekkel rendelkezik.

Bölcsődébe a gyermek 20 hetes korától vehető fel, és alapesetben 3. életévének betöltéséig, illetve azon év augusztus 31 – ig, melyben a 3. életévét betölti (speciális esetekben december 31 – ig, illetve 5 éves koráig, 6 éves koráig – jogszabály által meghatározott esetekben). A bölcsődei ellátás megkezdése előtt a szülőnek munkáltatói igazolást (vagy leendő munkáltató esetén a munkába állás kezdő időpontjáról szóló igazolást) szükséges benyújtania a bölcsődevezető felé.

*Bölcsőde bemutatása*

Bölcsődénk 2011. okt. 3-án nyitotta meg kapuit a szülők és a gyermekek előtt, így viszonylag új intézménynek tekinthető. Az Európai Uniós támogatással elkészült épületben két egymásba nyíló csoportszoba található, a hozzá kapcsolódó külön mosdó helyiséggel és öltözővel.

Minden kisgyermek számára jellel ellátott szekrényt biztosítunk ruháik, és egyéb használati tárgyak számára. A csoportszobák tágasak, világosak, felszerelésük megfelel az előírt követelményeknek. A szobákhoz terasz és udvar kapcsolódik, ahol a gyermekek felszabadultan mozoghatnak. A gazdasági helyiségek között szerepel tálalókonyha, tejkonyha. A tároló helyiségek jól elkülönülnek egymástól (tisztítószerraktár, tiszta ruhák-vasalóhelyiség, játékraktár). A bölcsőde épülete teljes mértékben akadálymentes.

A bölcsőde 2014. június 31-ig a Brunszvik Teréz Napközi Otthonos Óvodához tartozott, majd a fenntartó döntése alapján 2014. július 1-től a Teréz Anya Szociális Integrált Intézményhez tartozik. Az elmúlt év során az a bölcsőde megőrizte önálló szakmai egységét, mindemellett szervesen kapcsolódott az integrált intézmény működési rendjébe, kialakult a munkamegosztások rendje, a tájékoztatási és beszámolási kötelezettség, pénzügyi eljárások rendje. Az bölcsőde és az intézmény többi szakmai egysége közt szorosabbá vált a kapcsolat, pl. a gyermekvédelmi felelős kapcsolata a család- és gyermekjóléti szolgálat családsegítőivel jelzőrendszeri tagságából adódóan túl is aktív, építő.

*Férőhelyek alakulása*

Férőhelyek száma: 26 fő

2016-ban felvett kisgyermek: 21 fő

Hévízi gyermekek száma: 14 fő

Hévízen dolgozó szülők gyermekeinek száma: 3 fő

Vidéki gyermek: 4 fő

2016. évben 18 kisgyermeket írattak be óvodába.

Beíratott gyermekek száma: 21 fő, előző évből bölcsődében maradó 5 fő

Kor szerinti megoszlás:

0-11 hónapos 0

12-23 hónapos 5

24-35 hónapos 13

36 hónapos és idősebb 8

Lány – fiú létszám 15 fő – 11 fő

A bölcsődei felvételek során hévízi születésű gyermek nem került elutasításra. A Hévízre költöző családok gyermekei rövid várakozási idő után bölcsődei ellátásban részesülhettek, így a helyi igényeket maximálisan kielégítettük. Az intézmény integráltságát kihasználva a bölcsődei beíratásról több oldalról is tájékoztatjuk a szülőket: védőnők, családgondozó, gyermekorvos által is. Mindez azért szükséges, hogy a szülők meg tudják tervezni a munkába való visszatérés időpontját, összehangolva a bölcsődébe bekerülés várható idejével, ami olykor hónapokat is igénybe vehet, amennyiben a szülő nem jelezte felvételi igényét a beiratkozás során.

Férőhelyek kihasználtsága:

Nyitvatartási napok száma 235

Lehetséges gondozási napok száma 6110

Beíratott gyermekek száma alapján 5053

Teljesített gondozási napok száma 4637

A bölcsődét igénybe vevő gyermekek száma az év folyamán (jan. 1-jétől dec. 31-ig) 42 fő (halmozott adat).

A térítési díjak megállapítása és a kedvezmények igénybe vétele az alábbiak szerint alakult:

A gyermekétkeztetést ingyenesen kell biztosítani a bölcsődei ellátásban részesülő gyermek számára, ha a következő kritériumok közül egy is fennáll:

- rendszeres gyermekvédelmi kedvezmény

- tartós betegség, vagy fogyatékosság

- egészséges, de a családjában nevelkedő testvére tartós beteg, vagy fogyatékos

- három, vagy több gyermek van a családban

- nevelésbe vételét elrendelte a gyámhatóság

- családjában az egy főre jutó jövedelem nem haladja meg a kötelező legkisebb munkabér 130%-át, azaz 95.959 Ft-ot.

Kedvezményezettek, illetve a teljes térítési díjat fizetők számának alakulása:

100%-os díjkedvezményben részesülő:

- aki 3 vagy több gyermekes család gyermeke: 3 fő

- jövedelmi helyzete miatt: 12 fő

- Térítési díjat fizet: 6 fő

Bölcsődei étkezési térítési díj összege:

* étkezési díj: 290 Ft

Rendszeres gyermekvédelmi kedvezmény, hátrányos helyzet alapján kedvezményre jogosító bölcsődés nem volt.

A térítési díjat fizető gyermekek száma az előző évihez képest majdnem a felére esett vissza az új jogszabály bevezetése óta.

A személyi feltételeket a 15/1998.(IV.30.) NM rendelet 1. számú melléklete határozza meg.

Intézményünkben az alábbiak szerint alakult, a rendeletben előírtaknak megfelelően:

1fő szakmai vezető (felsőfokú végzettség)

1 fő kisgyermeknevelő (felsőfokú végzettség)

3 fő kisgyermeknevelő (emeltszintű OKJ-s képzés)

2 fő bölcsődei kisegítő (szakiskolai végzettség**)**

1 fő konyhai dolgozó (általános iskolai végzettség)

1 fő gyermekorvos (megbízási szerződés)

2016. január 1 – től a pedagógus-életpálya kiterjesztése azon bölcsődei szakdolgozókra került kiterjesztésre, akik szakképesítésük mellett felsőfokú végzettséggel, tehát diplomával rendelkeznek. A központi költségvetés támogatást biztosít a bölcsődében foglalkoztatott felsőfokú végzettséggel rendelkező kisgyermeknevelők béréhez, így az ő anyagi, és egyben erkölcsi megbecsültségük pozitív irányba változott. Fentiek Intézményünkben jelenleg két főt érintenek.

A három középfokú végzettséggel és szakképesítéssel rendelkező kisgyermeknevelőt a fentieken túl az Intézmény vezetése azért is arra ösztönzi, hogy jelentkezzen felsőfokú végzettség (diploma) megszerzésére, hogy még magasabb színvonalú ellátást tudjunk nyújtani a bölcsődébe érkező gyermekek és szülők számára.

Új munkakörként jelent meg 2017. január 1 – től a bölcsődei dajka, így a csoportokban dolgozó, de jelenleg technikai állományban lévő személyek munkaköre átalakul bölcsődei dajkává. Az ehhez szükséges végzettség megszerzésére figyelemmel kísérjük a kiírásokat, ezidáig azonban nem jelent még meg felhívás. Az átsorolásokat elvégeztük, így ezen dolgozók esetében is a korábbi összevont szociális ágazati pótlék helyett bölcsődei pótlék került bevezetésre, központi állami támogatás formájában, így az ő anyagi és erkölcsi megbecsültségük is emelkedett.

*A bölcsőde működési rendje, alapelvek:*

A 6/2016.(III.24.) EMMI rendelet módosította a 15/1998.(IV.30.) NM rendeletet. A módosítás több új mellékletet is tartalmaz. Tartalmazza „A bölcsődei nevelés-gondozás országos alapprogramját”, melyet korábban „A bölcsődei nevelés-gondozás szakmai szabályai”- t tartalmazó módszertani levél foglalt magába.

A bölcsődei nevelés középpontjában a kisgyermekek állnak, de nagyon fontos az őket körülvevő családok szerepe.

A nevelésünk célja, hogy gyermekeink elsajátítsák azokat a készségeket, amelyek segítik őket abban, hogy hatékonyan és kiegyensúlyozottan viselkedjenek saját kulturális környezetükbe. Olyan módszereket választunk, amelyek segítik a családi nevelés elsődlegességének tiszteletét.

Nagyon fontosnak tartjuk, hogy a gyerekek jól érezzék magukat a bölcsődében és a szülők is nyugodt szívvel hagyják itt őket, hiszen tudják, hogy biztonságban, szeretetteljes légkörben nevelkednek.

A nevelő és gyermek között kialakuló szoros kötődés biztosítéka annak, hogy örömmel jönnek a gyerekek.

Az egyéni bánásmód elvét maximálisan igyekszünk érvényesíteni, figyelünk arra, hogy minden gyermek saját ütemében fejlődhessen.

A napi foglalkozásokat az évszakokhoz, ünnepekhez igazítjuk. A nevelők érdeklődésfelkeltő eszközökkel teszik vonzóvá a részvételt, ami önkéntes alapon működik.

Az egészséges életmódra nevelést már kiskorban el kell kezdeni, ezért figyelünk arra, hogy egészséges ételeket fogyasszanak, eleget mozogjanak, és naponta a lehető legtöbb időt töltsék szabad levegőn.

Ebben az évben kiadott kérdőív összesítése is mutatja, hogy a szülők nagyon elégedettek a bölcsődei ellátással, szívesen jönnek, és a lehető leghosszabb ideig hagyják gyermeküket a bölcsődében.

Nyitva tartás: Munkanapokon 6:30-tól 17:00 óráig fogadjuk a kisgyermekeket.

Szünetek: Bölcsődénk a hivatalos törvény által biztosított napokon, szabadnapokon volt zárva. Munkaszüneti nap a Bölcsődék Napja, ezen a napon szakmai értekezlettel egybekötött kirándulást szerveztünk más település bölcsődéjébe. A nyári- és téli bezárások a fenntartó által meghatározott időpontokban történtek. Télen, a karácsony és újév közötti időszakra, nyáron pedig három hétre zárt be a bölcsőde, amely idő alatt megtörtént az épület karbantartást igénylő munkálatainak elvégzése:

- kerítés festés

- tető alatti lambéria festése

- mosdók, öltözők, kiszolgálóhelyiségek festése

- udvari játékok fejújítása, javítása

- udvar rendezése

- az épület fertőtlenítővel történő nagytakarítása

*Kapcsolat a szülőkkel*

A bölcsődei nevelés-gondozás a családi neveléssel együtt, azt kiegészítve szolgálja a gyermek fejlődését. A szülők és kisgyermeknevelők folyamatosan, kölcsönösen tájékoztatták egymást a gyermek fejlődéséről. A korrekt, partneri együttműködés feltétele a kölcsönös bizalom, őszinteség, hitelesség ami mindkét részről megfelelően működött. A szülőkkel való kapcsolattartás egyéni és csoportos lehetőségeit kihasználták. Ilyen volt példádul a szülőkkel való beszélgetés érkezéskor-távozáskor, üzenő füzet használata, családlátogatás, szülői értekezletek, csoportos beszélgetések, hirdető táblán való tájékoztatás.

Ebben az évben indítottuk el a „Szülők Iskolája” elnevezésű programot, amely nagy érdeklődésre tett szert. Elsőként Bella Nikoletta a GAMESZ élelmezésvezetője tájékoztatta a szülőket az egészséges táplálkozás fontosságáról, bölcsődében való megvalósulásáról, majd a következő értekezleten Dr. Kovács Judit gyermekorvos (bölcsődeorvos) a fertőző betegségekről, valamint a kikezeletlen betegségek szövődményeiről tartott előadást. A továbbiakban a kisgyermeket nevelő szülőket szeretnénk segíteni gyermekneveléssel, párkapcsolati, családi működéssel kapcsolatos témákban.

*A bölcsődei élet rendje:*

*Beszoktatás (adaptáció) – szülővel történő folyamatos beszoktatás*

Nagyon fontosnak tartottuk, hogy a beszoktatás fokozatosan történjen, és a szülővel közösen maradhasson a gyermek, ameddig ő ezt így érzi. Minden esetben optimális időt biztosítottunk arra, hogy a gyermek akkor maradjon egyedül, amikor már biztonságban érzi magát. A kisgyermek és a nevelő között fokozatosan kialakuló érzelmi kötődés segítette az új környezethez való alkalmazkodásban.

*Saját gondozónő – rendszer*

Ez a rendszer a személyi állandóság elvén nyugszik, ami azt jelenti, hogy a csoport gyermekeinek egy része tartozik az egyik gondozónőhöz. Így tudtuk biztosítani, hogy több figyelem jusson minden gyermekre, jobban figyeljünk a gyermekek egyéni igényeit, problémáit, szokásait. Elsősorban a „saját” gondozónő segítette át őket a bölcsődei élet során adódó nehézségeken.

*Gyermek csoportok*

A bölcsődei gyermek csoport létszámát jogszabály állapítja meg, amit a szükséglet alakít.A gyermekek elosztásánál arra törekedtünk, hogy lehetőleg homogén csoportokat hozzunk létre, hiszen szakmailag ez támogathatóbb.A gyermekek a bölcsődébe járás teljes időtartalma alatt ugyanabba a csoportba jártak, ami növelte biztonságérzetüket, és társaikkal, valamint a felnőttekkel is szoros kapcsolatot tudtak kialakítani.

*Napirend*

A napirendre a kisgyermek születésétől fogva szükség van. Ez adja a gyermeknek a biztonságérzetet, a kiszámíthatóságot, az aktivitás és az önállósodás lehetőségét.Napirendünket igyekeztünk úgy kialakítani, hogy minden tevékenységre elegendő időt tudjunk biztosítani. Figyeltünk arra, hogy kiiktassuk a felesleges várakozási időt és a két csoport összehangoltan működjön.

*Játék*

A játék a gyermek elsődleges és legfontosabb tevékenysége. Munkánk során nagy hangsúlyt fektettünk arra, hogy elegendő időt, eszközt és helyet biztosítsunk a nyugodt, elmélyült játék kialakulására. A csoportszobákat úgy alakítottuk ki, hogy külön játszósarkok legyenek.Az éves játéktervezetből heti tervezetet készítettünk, amely a kicsik ismereteit bővítette:

* + Mondóka, ének
  + Mese, vers
  + Mozgás
  + Egyéb tevékenységek során

A folyosón kifüggesztve a szülők is nyomon követhették a heti történéseket, mely az év során egy új elemmel bővült: minden héten, szerdán gyümölcsnapot tartottunk, amely során a szülők otthonról hozott gyümölcsökkel egészítették ki gyermekük napi vitaminadagját, ezáltal egészségesebb táplálkozásra ösztönöztük a gyermekeket, családokat, valamint új ízekkel, formákkal ismerkedhettek meg a gyermekek.

*Tárgyi eszközök:*

A bölcsőde tárgyi felszereltsége megfelel a ’Bölcsődei nevelés-gondozás szakmai szabályai’- ban előírtaknak.

Rendelkezésére álló játékkészlet:

* Alapjátékok
* Nagymozgást fejlesztő-és segítő eszközök
* Alkotó tevékenységet fejlesztő-és segítő eszközök
* Zenei nevelést fejlesztő eszközök
* Irodalmi élmény létrehozásához szükséges eszközök
* Különféle játékformák: értelmi képességet, beszédet, finommotorikát fejlesztő eszközök

*Programok, ünnepek és hagyományok ápolása, melyet nagyon fontosnak tartunk:*

* + Farsang – délelőtti jelmezes mulatság
  + Tavaszköszöntő
  + Húsvét – ünnepi készülődés, tojásfestés, fészeképítés, ajándékkeresés az udvaron, locsolkodás
  + Föld Napja – virághagymák dugványozása a bölcsőde udvarán
  + Madarak Fák Napja- kirándulás a hévízi erdőbe
  + Anyák napja – anyák köszöntése a csoportszoba feldíszített sarkában
  + Gyermeknap és táncház – szülőkkel közösen a bölcsőde udvarán
  + Óvodalátogató
  + Bölcsődekóstolgató – újonnan beíratott gyermekek ismerkedése a bölcsőde dolgozóival, épületével
  + Papírgyűjtés
  + Márton napi játékvásár
  + Mikulás várás – udvari találkozás az ajándékot osztó Mikulással
  + Luca napja – óvodások Luca – napi jókívánságai, búza vetése poharakba
  + Karácsony – adventi készülődés, óvodások betlehemi műsorának megtekintése, ajándékok kibontása
  + Karácsonyozás az Idősek Otthonában

*Kapcsolatok:*

A bölcsőde hagyományosan jó kapcsolatot ápol az óvodával, valamint a védőnői szolgálattal, gyermekorvosokkal, család- és gyermekjóléti szolgálattal.

Az Idősek Otthonának lakóival nagyon bensőséges légkör alakult ki a karácsony előtti látogatásunk során. Az idős nénik gyönyörű angyalkákat varrtak a gyerekeknek, akik kéznyomattal készített képpel kedveskedtek az Otthon lakóinak. Az átadás után közös karácsonyi énekelgetés kezdődött. Nagy örömet okozott ez a kis ünneplés mindenkinek. A generációk közti együttműködést Intézményünk integráltsága adta lehetőségek szerint igyekszünk maximálisan kihasználni és a közös programokat rendszeressé tenni.

*Érdekképviseleti fórum*

A fórum tagjait az első szülői értekezleten egyöntetű szavazással választották meg a szülők. Év végén megtartották szokásos évértékelő értekezletüket. Megbeszélték a szülői kérdőív összesítésének eredményét, ami magas elégedettséget mutatatott, melyre nagyon büszkék vagyunk.

*Terveink:*

* elégedettség fenntartása, jó hírnév megőrzése
* gyermekek maximális ellátása, egyéni szükségletek kielégítése
* pedagógus életpálya kibővítése, technikai dolgozók továbbképzése
* eszközök fejlesztése, bővítése, elsősorban a kültéri játékok tekintetében
* a hagyományok ápolására továbbra is nagy hangsúlyt szeretnénk fektetni
* udvar tereprendezése

1. **Összegzés**

A korábbi időszakhoz hasonlóan továbbra is azt gondolom, hogy integrált Intézményünk egy hatalmas és bonyolult gépezet, a legkülönfélébb feladatokkal, melynek célja és egyben eredménye az emberek megsegítése, felemelése, helyzetének javítása. Feladatink ellátása során arra kell törekednünk, hogy összehangoljuk az egyes munkaterületeket, szolgáltatásokat a felmerülő igényekhez és lehetőségekhez igazítva. A feladatok olyanok, mint a fogaskerekek: egyik sem tud zökkenőmentesen működni a másik nélkül. Ez jellemző a szolgáltatásokra és a benne dolgozó szakemberek munkájára is.

Folyamatos célunk szakmai színvonalunk megőrzése és ahol lehetséges, emelése. Jelentős teher, hogy a jogszabályi környezet és a különféle hatósági előírások állandóan változnak, módosulnak, melyhez igazodnunk, megfelelnünk kell.

Intézményünk szakképzett munkaerő szempontjából egyelőre szerencsésebb helyzetben van, hiszen az országos mutatókkal szemben nem küzdünk jelentős szakemberhiánnyal. Ez természetesen elengedhetetlen feltétele annak, hogy szakmai szempontból minőségi szolgáltatásokat nyújtsunk. Az egyes feladatokhoz kapcsolódó munkaerőket azonban pótolnunk szükséges, melyet a 2016-os évben főként közfoglalkoztatással próbáltunk kiegészíteni, de a túlterheltség még így is jelentős egyes munkaköröknél. Segítséget jelentett még a diákok közszolgálati tevékenysége és intézményünk nyitott az önkéntes munkaerőre fogadására is. Jelen beszámoló készültekor sajnos a közfoglalkoztatási program 2017. márciusi indulása nem alakult túl szerencsésen: az igényelt 12 fő helyett 4 főre kaptunk bértámogatást, azt sem a teljes programidőszakra, és a munkába járás költségeire sem nyertünk támogatást. Mindez jelentős feladat átszervezéseket jelentett, így a konyhai és takarítói feladatok ellátása és megszervezése nagy nehézséget okoz jelenleg.

A humán erőforrás fejlesztése tárgyában sikerült nagy előrelépést tennünk: 2016. év végén pályázati lehetőség kapcsán elindult az első, a dolgozók burn out szintdróma (kiégés elleni) megelőzését szolgáló szupervíziós csoport. A következő év(ek)ben várhatóan több csoport indítására is lehetőségünk lesz, ingyenesen.

A kiadási költségek racionalizálása érdekében folyamatosan felülvizsgálatra kerülnek a beszállítói, vállalkozási szerződések, mint például tisztítószer, mosoda, irodaszer stb., törekedve a megfelelő minőség és ár-érték megtartására. Mindemellett elengedhetetlen a fegyelmezett és tervezett gazdálkodás, a kiadások folyamatos nyomon követése, optimalizálása.

2016. év utolsó negyedévében három jelentős kezdeményezés indult el:

- A Család- és Gyermekjóléti Szolgálat költözése a Vörösmarty utcai telephelyünkre. A fenntartó Hévíz Város Önkormányzata jóvoltából az épület felső szintje teljesen megújult, korszerű és jobb munkakörülmények kialakítására került sor. A működési engedélyt megkaptuk, a munkatársak a napokban veszik birtokba az irodahelyiségeket. A költözéssel nem csak a munkakörülmények javultak, hanem egy telephely megszüntetéséből adódó többletköltségek is várhatóan mérséklődnek, mely szintén fontos szempont volt a döntés meghozatalakor.

- A Szent András utcai székhelyünk volt konyhájának nem használt és feleslegessé vált eszközei értékesítését kezdtük meg, azzal a céllal, hogy a befolyt bevételből a földszinti részen a gazdasági, adminisztratív, munkaügyi csoport számára irodahelyiségeket alakítsunk ki. Ennek egyik oka a jelenlegi irodák rossz elhelyezkedése (megközelítése az ebédlőn keresztül nem szerencsés több okból sem), másik a munkatársak zavartalan munkavégzésének biztosítása, harmadik pedig az ebből adódó további átalakítási tervek megvalósíthatósága. Az emeleti nővérszoba és betegszoba áthelyezése a jelenlegi pénztár helyére, valamint a lakók egészségi állapotából adódó szobacserék végrehajtása, probléma esetén megfelelő menekülő útvonal biztosítása. Az átalakítást várhatóan tavasszal meg tudjuk kezdeni.

- A lakóink szállítását és a központi ügyeleti ellátást biztosító gépkocsi cseréjére nyílt lehetőségünk szintén a fenntartó jóvoltából. A szükséges ajánlattételi felhívást követően a szerződést 2016. év végén megkötöttük, a következő néhány hétben várható, hogy megérkezik az új gépkocsi, melynek fenntartási költségei várhatóan alacsonyabbak lesznek, valamint típusából adódóan több funkcióra is tudjuk használni.

2016. évben az előző évben megkezdett szervezeti átalakítás befejeződött, megvalósult, és úgy tűnik az érintett munkaterületeken a működési zavartalan, a többi területtel való összehangolás a kompetencia határok betartásával zajlik.

Ezúton is szeretném megköszönni a 2016. évi munkánkhoz nyújtott támogatásukat, segítségüket, egyúttal kérem a Tisztelt Képviselő-testületet, hogy fogadják el fenti beszámolónkat.

Hévíz, 2017. március 16.

Varga András

intézményvezető

**2.**

**Határozati javaslat**

Hévíz Város Önkormányzat Képviselő-testülete a szociális igazgatásról és szociális ellátásokról szóló [1993. évi III. törvény 92/B. § (1) bekezdés d) pontja](http://uj.jogtar.hu/) alapján Teréz Anya Szociális Integrált Intézmény 2016. évi munkájáról szóló beszámolót elfogadja.

**3.**

**Bizottsági állásfoglalás**

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Hatósági osztályvezető/** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **TASZII**  **Varga András intézményvezető** |  |  |  |
|  |  |  |  |